Kerajaan komited bantu usaha pemulihan PKS

KUALA LUMPUR: Kerajaan komited untuk terus membantu Perusahaan Kecil dan Sederhana (PKS) dalam mengemudi usaha pemulihan mereka menjelang Belanjawan 2021, menurut Menteri Kewangan Tengku Datuk Seri Zafrul Abdul Aziz.

Beliau berkata, langkah ini boleh dilakukan menerusi sokongan yang berterusan dalam pendigitalan dan automasi berdasarkan asas daripada Pakej Rangsangan Ekonomi Prihatin Rakyat (PRIHATIN), PRIHATIN PKS Tambahan, Pelan Jana Semula Ekonomi Negara (PENJANA) dan pakej Kerangka Inisiatif Tambahan Khas: KITA PRIHATIN bagi mendorong peralihan itu.

Katanya, kerajaan juga akan membantu PKS mempercepatkan pelaksanaan pendigitalan dalam Belanjawan 2021 yang akan dibentangkan di Parlimen pada 6 November ini.

“Rekod telah menunjukkan bahawa PKS belum beralih sepenuhnya kepada teknologi dan digital penting.

“Kita perlu meningkatkan kesedaran bahawa menerusi pendigitalan, PKS akan mencapai jangkauan pasaran yang lebih meluas dan di peringkat serantau, dan bagaimana institusi kewangan kita boleh membantu mereka dalam proses ini,” katanya ketika berucap pada Anugerah Institusi Kewangan dan PKS ke-25 Credit Guarantee Corporation Malaysia Bhd (CGC) di sini semalam.

Menerusi Belanjawan 2021,Tengku Zafrul berkata kerajaan akan turut membimbing PKS ke arah daya tahan dan kemampanan perniagaan memandangkan kebanyakan PKS melaksanakan strategi pertumbuhan yang tinggi untuk membuat keputusan dan ini memberikan sedikit ruang kepada mereka untuk memberikan respons berkesan terhadap kejutan ekonomi.

“Perniagaan juga perlu mengimbangkan keutamaan untuk membantu mereka kekal bertahan tanpa mengira perubahan landskap operasi semasa dan kerajaan melihat bagaimana kemampanan boleh menjadi asas dengan mewujudkan langkah-langkah berteraskan PKS,” katanya.

Mengenai masa depan, beliau berkata walaupun masih samar mengenai tempoh vaksin Covid-19 akan ditemui dan dihasilkan secara komersial, banyak faktor yang ketika ini meletakkan Malaysia di kedudukan utama untuk mengambil peluang daripada perubahan landskap ekonomi.

Faktor-faktor itu ialah: pertama, kemampuan Malaysia yang diiktiraf di peringkat global untuk mengawal Covid-19 yang menjadi asas kukuh untuk mempromosi negara sebagai destinasi pilihan untuk melabur di rantau ini, katanya.

“Kedua, lokasi strategik Malaysia dan modal insan yang terlatih, menyokong Malaysia sebagai destinasi yang baik kepada perniagaan untuk ditempatkan semula dari China berikutan ketegangan perdagangan Sino-Amerika Syarikat.

“Ketiga, penerajuan pembiayaan Islam dan ekosistem ekonomi halal yang meletakkan Malaysia sebagai penyedia kewangan Islam inovatif daripada pembiayaan PKS kepada penerbitan sukuk yang bernilai berbilion dolar serta Sukuk korporat,” katanya.

Bagi memastikan PKS kekal bertahan selepas Covid-19, Tengku Zafrul berharap CGC dan institusi kewangan mempunyai usaha yang lebih serius untuk berinovasi dalam produk dan perkhidmatan dengan memanfaatkan kelebihan-kelebihan itu.

“Ini sudah tentu meletakkan negara di kedudukan yang baik untuk fasa selanjutnya strategi 6R, Memperkasa (Revitalise) pada Belanjawan 2021 dan selanjutnya Penyusunan Semula (Reform) di bawah langkah-langkah yang digariskan dalam Rancangan Malaysia ke-12 pada Januari 2021,” katanya.

Hadir sama Gabenor Bank Negara Malaysia Datuk Nor Shamsiah Mohd Yunus, Pengerusi CGC Datuk Mohammed Hussein dan Ketua Pegawai Eksekutif CGC Datuk Mohd Zamree Mohd Ishak.- Bernama

See author's posts


KKM nafi dakwaan

PUTRAJAYA: Walaupun tumpuan negara ketika ini adalah untuk menangani pandemik Covid-19, namun peruntukan Kementerian Kesihatan (KKM) dalam Belanjawan 2021 bagi perbelanjaan lain terutamanya, penyakit tidak berjangkit (NCD) masih diberi keutamaan oleh kerajaan demi menyediakan perkhidmatan kesihatan yang terbaik kepada rakyat.

Ketua Setiausaha KKM Datuk Seri Dr.Chen Chaw Min berkata, dalam belanjawan itu, rawatan untuk NCD tidak pernah diabaikan malah masih diteruskan dan peruntukan untuk tujuan tersebut juga tidak dikurangkan.

Perkara itu selaras dengan Agenda Nasional Malaysia Sihat yang diumumkan Menteri Kewangan Tengku Datuk Seri Zafrul Abdul Aziz pada pembentangan Belanjawan 2021 Jumaat lepas dengan peruntukan sebanyak RM19 juta,katanya, pada sesi taklimat media berkenaan Belanjawan 2021 di sini, semalam.

Agenda Nasional Malaysia Sihat bertujuan memantapkan amalan gaya hidup sihat bagi mengurangkan risiko menghidapi penyakit diabetes, hipertensi dan obesiti.

Beliau berkata, tafsiran beberapa pihak yang mengatakan berlaku pengurangan sebanyak 2.57 peratus dalam peruntukan mengurus kepada RM27.22 bilion untuk 2021 berbanding RM27.94 bilion pada tahun sebelumnya adalah kurang tepat.

“Ini adalah strategi belanjawan yang dibuat oleh Kementerian Kewangan dengan memindahkan beberapa butiran daripada perbelanjaan pengurusan kepada perbelanjaan pembangunan. Beberapa butiran itu berkait dengan pembiayaan projek jangka panjang,” katanya.

Bagi Belanjawan 2021, KKM menerima peruntukan berjumlah RM31.94 bilion melibatkan perbelanjaan mengurus sebanyak RM27.22 bilion dan RM4.72 bilion untuk perbelanjaan pembangunan, berbanding RM30.6 bilion bagi peruntukan 2020 yang RM27.94 bilion daripadanya untuk perbelanjaan mengurus dan RM2.66 bilion untuk perbelanjaan pembangunan.

“Ia merupakan strategi dan penambahbaikan dalam belanjawan yang baru.Ini membolehkan KKM mengawal dan memantau peruntukan dan perbelanjaan secara menyeluruh dan lebih efisien bagi semua kemudahan kesihatan KKM,” katanya.

Menurut Chen, KKM sejak dahulu lagi merupakan antara kementerian yang menerima peruntukan tertinggi selepas Kementerian Pelajaran dan Kementerian Kewangan.

Beliau berkata, setiap tahun peruntukan yang diberi kepada KKM terus meningkat iaitu daripada RM15.35 bilion pada 2010 kepada RM30.6 bilion pada 2020, peningkatan sebanyak RM15 bilion dalam tempoh 10 tahun.

“Sudah tentu kita ada senarai harapan untuk mendapatkan lebih banyak (peruntukan),tetapi kita perlu memahami keadaan ekonomi secara keseluruhan. Bagi kami,kami melihat kenaikan tahunan secara beransur-ansur dalam belanjawan kami dan sangat gembira mengenai perkara tersebut.

“Tetapi tidak kira berapa banyak kita perolehi, mesti ada cara inovasi untuk memperbaiki dan membuat perbelanjaan berhemah dalam menguruskan kementerian dengan cekap,” katanya.

Chen berkata, kementerian telah membuat banyak inovasi seperti daripada membeli peralatan baharu, KKM akan menyewa atau memajak untuk memilikinya, membuat tender terbuka untuk mendapatkan harga terbaik dan melakukan perolehan kumpulan dengan Kementerian Pendidikan Tinggi dan Kementerian Pertahanan.

“Ini semua penjimatan yang telah kita buat dan dengan penjimatan itu kita dapat memperuntukkan lebihannya untuk aktiviti lain,” tambahnya.

Pada masa sama, katanya, inisiatif kesihatan tidak hanya terletak di bawah KKM malah juga membabitkan kementerian lain seperti inisiatif pengurangan cukai bagi perbelanjaan perubatan dan MySalam di bawah Kementerian Kewangan, program saringan kanser serviks dan insentif subsidi ujian mamogram di bawah Kementerian Pembangunan Wanita, Keluarga Dan Masyarakat serta pembinaan taska buat petugas barisan hadapan.

KKM juga telah membuat permohonan kepada kerajaan bagi pembinaan Hospital Penyakit Berjangkit yang telah dimasukkan di bawah Unit Perancang Ekonomi (EPU),kata beliau.– Bernama

See author's posts


Djokovic ingin kejar rekod federer

PEMAIN tenis nombor satu dunia, Novak Djokovic memberitahu dia hampir menarik diri daripada menyertai Terbuka Amerika Syarikat kerana kebimbangan dengan pandemik Covid-19.

Bagaimanapun dia akhirnya merancang untuk tetap beraksi di Grand Slam dalam usahanya melakar sejarah dalam sukan itu.

keinginan untuk menyamai rekod 20 gelaran Grand Slam yang dilakar Roger Federer antara faktor utama juara 17 kali itu mengambil keputusan untuk beraksi di Flushing Meadows yang akan bermula 31 Ogos ini.

“Salah satu sebab mengapa saya terus bermain tenis secara profesional pada peringkat ini adalah kerana saya mahu mencapai tahap yang lebih tinggi dalam dunia tenis,” kata Djokovic.

Pemain berusia 33 tahun dari Serbia itu menang lima daripada tujuh gelaran perseorangan Grand Slam namun datang ke New York hanya selepas mendapat jamin daripada pegawai Eropah bahawa pemain yang kembali dari Terbuka AS tidak perlu berdepan dengan kuarantin yang panjang sebelum, Terbuka Perancis.

“Saya hampir tidak datang,” kata Djokovic yang membuat keputusan hanya seminggu sebelum tiba ke New York. “Terdapat banyak perkara yang tidak pasti.”

Djokovic memilih tinggal di rumah sewa di New York ketika kebanyakan pemain berada di hotel sebagai langkah protokol yang perlu diikuti kerana pandemik Covid-19 yang menyebabkan banyak kejohanan dibatalkan termasuk Wimbledon dan menghalang peminat daripada datang menyaksikan Terbuka AS.

“Saya mahu bermain. Maksud saya itulah sebabnya saya berada di sini.

“Saya secara peribadi tidak takut berada dalam keadaan berisiko dan berbahaya bagi diri saya. Sekiranya saya berada seperti itu kemungkinan besar saya tidak akan berada di sini.”

Federer, 39, mengalami kecederaan dan pemain Sepanyol Rafael Nadal, 34, tidak menyertai Terbuka AS kali ini dengan dia yang muncul juara Terbuka AS 2019 dan 19 kali Grand Slam itu mahu memberi fokus pada aksi gelanggang tahan liat yang seterusnya menjadi pemain pilihan meraih gelaran ke-13 di Paris.- AFP

See author's posts


Francisca Luhong James Juara Miss Universe Malaysia 2020

KUALA LUMPUR: Francisca Luhong James, 25, mewakili Sarawak dinobatkan sebagai Miss Universe Malaysia 2020 setelah menewaskan 17 peserta lain dalam acara tertutup di Kuala Lumpur disiarkan secara langsung di laman web Miss Universe Malaysia semalam.

Gadis manis berketurunan Kayan, Kenyah dan Iban ini turut meraih gelaran sampingan Best In Evening Gown dan Miss Auto (Bavaria Elegance).

“Saya tidak menyangka tetapi saya bekerja sangat keras sepanjang perjalanan pertandingan ini.

“Saya sangat bersyukur dan berasa diberkati kerana kemenangan ini.

“Saya ingin mengucapkan terima kasih atas semua kasih sayang dan sokongan yang saya terima daripada saya ibu bapa, rakan dan penyokong saya,” jelas Francisca.

Tambah wanita berkelulusan ijazah dalam komunikasi pada 2019 dan bekerja sebagai Eksekutif Perhubungan Awam & Pemasaran ini, beliau menyokong wanita yang memperkasakan diri dan saya percaya bahawa ia bermula dengan diri sendiri

“Saya menyedari bahawa ketika saya jatuh dan bangun semula, banyak orang kehilangan kepercayaan kepada saya ketika mengharungi perjalanan dalam bidang ini.

“Apa yang saya pelajari adalah mempercayai diri sendiri adalah perkara terpenting untuk mencapai matlamat anda.

“Saya telah melalui perjalanan pertandingan ini sejak sekian lama dan saya sebenarnya hampir berputus asa pada pertandingan sebelum ini, tetapi ada yang memberitahu saya bahawa saya harus menyertai Miss Universe Malaysia. Saya mengikut gerak hati saya,” tambahnya.

Mengulas mengenai kemenangan Francisca, Pengarah Nasional Miss Organisasi Universe Malaysia (MUMO), Datin Elaine Daly berkata, “Ini akan menjadi perjalanan yang panjang bagi Francisca dan bekerja keras. Apa yang harus saya katakan, dia mesti tekun, percaya pada proses pertandingan serta akur segala tunjuk ajar.

Tahniah kepada ratu baharu kami, selamat datang ke keluarga MUMO, dan kami berharap dapat bekerja bersamanya untuk mengharumkan nama Malaysia.”

Naib juara pertama dimenangi oleh Charissa Chong Su Huey, 26, mewakili Selangor, naib juara kedua, Serena Chai Yong Bin, 26, dari Johor dan naib juara ketiga diraih oleh Neha Varma, 22 dari Kuala Lumpur.

Francisca yang menerima mahkota ‘Refleksi’ yang menakjubkan oleh HABIB yang menampilkan set berlian 10 karat dalam emas putih bernilai RM2.38 juta daripada pemenang sebelumnya, Miss Universe Malaysia 2019, Shweta Sekhon.

Beliau turut membawa pulang wang tunai dan hadiah tajaan bernilai RM180,000 serta biasiswa melanjutkan pengajian penuh di Universiti HELP.

Menerusi kemenangan tersebut Francisca akan mewakili Malaysia ke pentas antarabangsa di pertandingan Miss Universe, berkemungkinan akan diadakan pada suku pertama 2021. Manakala lokasi dan masa belum diketahui.

See author's posts


EU bantah manipulasi vaksin China, Rusia

BRUSSELS: Beijing dan Moscow meningkatkan kempen ‘Sekatan Maklumat Penaja’ yang memperlekehkan vaksin yang dikembangkan oleh Barat terhadap Covid-19 sambil mempromosikan vaksin sendiri, kata Kesatuan Eropah (EU) pada Rabu lalu.

Diplomasi Vaksin mengikuti logik ‘permainan sifar-jumlah’ yang bertujuan untuk merosakkan kepercayaan terhadap vaksin buatan Barat, institusi EU dan strategi vaksinasi Barat / Eropah,” jelas laporan dari perkhidmatan asing EU, Perkhidmatan Tindakan Luaran Eropah (EEAS).

Sejak Disember lalu, media Rusia, pihak berkuasa dan syarikat negeri bersatu menolak vaksin Sputnik V sambil menggunakan ‘pesanan antagonis’ untuk menuduh EU melakukan sabotaj suntikan Rusia, kata laporan itu.

“Media Pro-Kremlin termasuk akaun Twitter Sputnik V rasmi berusaha untuk melemahkan kepercayaan orang ramai terhadap Agensi Ubat-ubatan Eropah (EMA) dan menimbulkan keraguan terhadap prosedur dan politik tidak berpihak.

Laporan itu mengatakan bahawa media yang disokong negara berusaha untuk menyesatkan kekeliruan atas permohonan untuk mendapatkan persetujuan pemasaran vaksin Sputnik V Rusia dalam usaha untuk menghidupkan naratif bahawa badan itu sengaja menunda pemberian ‘lampu hijau’.

“Pengikut Pro-Kremlin juga menuduh EMA dan EU secara amnya politik berat sebelah terhadap vaksin buatan Rusia,” katanya.

Sementara itu, Beijing mempromosikan vaksinnya sebagai lebih sesuai untuk negara membangun termasuk yang ada di Balkan Barat, sambil menyebarkan naratif yang menyesatkan tentang keselamatan vaksin Barat dan bahkan mengenai asal-usul Koronavirus, kata laporan EU.

Sputnik V, pembuat vaksin yang dibiayai oleh dana kekayaan berdaulat Rusia membalas tuduhan EU di Twitter dengan mengatakan ia adalah sasaran serangan maklumat harian yang tidak disukai kebanyakannya daripada beberapa media EU.

Rusia mengatakan bahawa ia bertindak untuk kepentingan melindungi nyawa di seluruh dunia dan menghindari monopoli vaksin yang mungkin diperjuangkan oleh beberapa pengeluar vaksin dan menegaskan bahawa ia dalam dialog positif dengan EMA.

Ia menambahkan, “Sekiranya EEAS percaya bahawa maklumat tertentu tidak tepat, kami akan menghargai surat rasmi yang menggariskan kenyataan khusus yang nampaknya tidak benar secara fakta”. -AFP

See author's posts


Thailand lapor enam kes Covid-19

BANGKOK: Thailand melaporkan enam lagi kes baharu Covid-19, menjadikan jumlah keseluruhan setakat ini 3,141, lapor agensi berita Thailand (TNA).

Jumlah pesakit sembuh pula seramai 2,997 dan 86 lagi masih dirawat di hospital manakala angka korban kekal 58 orang.

Jurucakap Pusat Pentadbiran Situasi Covid-19 (CCSA) Panprapa Yongtrakul berkata semua kes baharu itu membabitkan warga Thailand yang balik dari luar negara dan sedang dikuarantin.

Lima kes terdiri pelajar berusia antara 23 hingga 26 tahun. Mereka tiba dari Arab Saudi pada 12 Jun dan semuanya tanpa gejala.

Satu lagi kes melibatkan wanita berusia 26 tahun, pulang dari India pada Jun dan mengalami demam pada hari berikutnya, kini dirawat di hospital di Chon Buri. – Bernama

See author's posts


Solskjaer mahu kekalkan Pogba

PENGURUS Manchester United, Ole Gunnar Solskjaer tidak akan meminta dana besar untuk perpindahan pemain pada musim panas ini disebabkan realiti ekonomi daripada krisis Covid-19, tetapi mahu kelab mengikat Paul Pogba dengan kontrak jangka panjang.

Naib ketua eksekutif United, Ed Woodward telah memberi amaran bahawa ia tidak akan menjadi “perniagaan seperti biasa” di pasaran perpindahan dan berkata semasa ‘lockdown’ bola sepak daripada Covid-19 bahawa “spekulasi mengenai perpindahan pemain individu dengan harga ratusan juta pound pada musim panas ini kelihatan seperti mengabaikan realiti yang dihadapi sukan”.

Prestasi pasukan Solskjaer sejak kembali beraksi bulan lalu juga mencadangkan United tidak perlu mengeluarkan puluhan juta dalam  jendela perpindahan yang akan datang.

Kemunculan pemain remaja Mason Greenwood – yang telah menjaringkan tiga gol dalam dua perlawanan terakhirnya – telah membantu meredakan spekulasi mengenai perpindahan pemain Jaduss Sancho dari Borussia Dortmund.

“Harus ada realisme,” kata Solskjaer. “Saya rasa seluruh dunia telah berubah, baik daripada segi kewangan dan persepsi yang kita miliki ke atas nilai.

“Oleh itu, setiap kali saya meletakkan kes di hadapan Ed, saya fikir ia adalah perkara yang masuk akal dan ia sesuatu yang realistik.

“Saya rasa saya telah membuktikan kepada kelab bahawa saya selalu mempunyai kelab di depan fikiran saya dan yang terbaik untuk kelab. Saya akan selalu berfikir jangka panjang dan berusaha membuat perjanjian yang baik. Saya selalu cukup berhati-hati dengan wang, wang peribadi saya juga.”

Pogba, yang kembali ke tahap kecergasannya yang sebenarnya , telah menjadi faktor utama kepada rentak empat kemenangan dan seri daripada lima perlawanan sejak liga disambung semula.

Kontrak Pogba akan berakhir musim panas depan, walaupun United mempunyai pilihan untuk melanjutkan perjanjian itu hingga satu tahun lagi.

Pemain tengah Scott McTominay dan Nemanja Matic baru-baru ini telah menandatangani perjanjian baru dengan kelab itu dan Solskjaer berharap Pogba akan mengikutinya.

“Sudah tentu kami mahu mengekalkan pemain terbaik di kelab ini. Kami mahu membina skuad untuk masa depan.

“Scott dan Nemanja, mereka berada di posisi yang sama tetapi pada tahap yang berbeza dalam karier mereka. Satu di awal, satu benar-benar berpengalaman. Kami juga memerlukan pemain dalam kumpulan jarak pertengahan itu, jadi semoga kami dapat melakukan sesuatu.

“Saya tahu bahawa sejak Paul kembali sekarang dia kelihatan lebih baik dan lebih baik lagi. Dia hanya menikmati bola sepaknya dan mari kita lihat di mana ia akan membawa kita.” – AFP

See author's posts


Ismail Sabri terima anugerah Ijazah Kehormat Kedoktoran

TOKYO: Perdana Menteri Datuk Seri Ismail Sabri Yaakob semalam menerima anugerah Ijazah Kehormat Doktor Perubatan dari Universiti Nihon, yang merupakan antara universiti swasta terkemuka dan tertua di Jepun.

Anugerah itu adalah sebagai mengiktiraf usaha dan sumbangan Ismail Sabri dalam memerangi pandemik Covid-19.

Ismail Sabri menerima anugerah berkenaan daripada Presiden Universiti Nihon Dr Naoto Kato di universiti berkenaan di bandar raya Itabashi, satu daripada pusat bandar yang terletak dalam metropolis Tokyo, ketika mengadakan lawatan kerja rasmi ke Jepun selama enam hari.

Menyatakan penghargaannya menerima anugerah berkenaan, Ismail Sabri berkata anugerah itu bukan hanya untuknya tetapi buat seluruh Keluarga Malaysia yang bersatu hati bersama-sama kerajaan menghadapi pandemik Covid-19.

“Sesungguhnya anugerah ini merupakan satu pengiktirafan besar bukan hanya untuk saya tetapi buat seluruh Keluarga Malaysia yang telah membuktikan keupayaannya untuk menangani pandemik Covid-19 dengan cara sendiri,” katanya dalam ucapan penerimaan anugerah itu.

Mengimbau ketika pandemik Covid-19 melanda Malaysia, Ismail Sabri berkata beliau diamanahkan sebagai Menteri Kanan Pertahanan Kluster Keselamatan pada Mac 2020 yang bertanggungjawab menerajui serta mempengerusikan mesyuarat khas menteri-menteri dalam memerangi ancaman pandemik Covid-19.

Bermula detik itu, katanya seluruh kekuatan dan aset digembleng secara bersama iaitu agensi-agensi kerajaan termasuk pasukan kesihatan dan keselamatan selaku barisan hadapan digerakkan secara bersepadu dalam usaha menangani wabak berkenaan.

“Peperangan menentang Covid-19 ini, merupakan sesuatu yang besar dan mencabar,” katanya.

Berkongsi pengalaman Malaysia memerangi pandemik Covid-19, Ismail Sabri berkata segala faktor yang boleh menjadi punca kepada penularan wabak itu dikenal pasti dan ditangani sebaiknya.

Beliau juga berkata kerajaan terpaksa bertindak tegas pada peringkat awal dengan mengadakan Perintah Kawalan Pergerakan (PKP) dan rakyat tidak dibenarkan keluar rumah kecuali untuk urusan penting sahaja.

“Kita berperang dengan musuh yang tidak kelihatan namun berada di sekeliling kita. Setiap peperangan mesti dimenangi dan nyawa rakyat Keluarga Malaysia mesti diselamatkan,” katanya.

Ismail Sabri berkata Malaysia sudah hampir berjaya, dengan Malaysia mulai 1 April sudah membuka pintu sempadan dan mulai 1 Mei pula, prosedur operasi standard dilonggarkan seperti pemakaian pelitup muka hanya diwajibkan di kawasan tertutup dan tiada lagi penjarakan fizikal dan ia membolehkan semua sektor ekonomi dibuka sepenuhnya.

“Inilah hasil strategi kesihatan yang berkesan dan pelaksanaan kawalan pergerakan serta sokongan penuh daripada rakyat akhirnya kita berjaya melandaikan lengkung jangkitan pandemik Covid-19,” katanya.

Menurutnya, Malaysia juga diiktiraf antara negara terbaik menangani pandemik Covid-19 oleh beberapa agensi seperti Bloomberg dan Nikkei.

Kato dalam kata-kata penghargaannya mengakui Ismail Sabri memainkan peranan penting dalam menangani pandemik Covid-19 dan memberi keutamaan kepada kehidupan dan kesihatan rakyat.

Ini telah menyumbang dengan ketara kepada pembinaan kepercayaan dalam kerjasama perubatan antarabangsa dan peningkatan teknologi dalam diagnosis dan rawatan jarak jauh serta latihan pemulihan fungsi, katanya.

“Pencapaian sedemikian amat dipandang tinggi oleh rakyat Malaysia,” kata Kato sambil menambah bahawa Ismail Sabri telah dilantik sebagai Perdana Menteri Malaysia kesembilan. – Bernama

See author's posts


SFG Church Sarikei nerima RM100,000

SARIKEI: Sarawak Full Gospel (SGF) Church Sarikei nerima cek penyampau RM100,000  ari Unit Nyaga Agama Bukai (UNIFOR) ba timpuh taun 2020 (Renggat 1).

Sama bisi enggau maya pengerami nyuaka chek kena Hari Enam ke udah nya Kaban Kunsil Nengeri (ADUN)  Repok, Dato’ Sri Huang Tiong Sii.

Agih ari UNIFOR nya dikena ngadu enggau ngemanahka gerija nya.

Kelimpah ari nya Huang mega ngemendarka agih Projek Transformasyen Menua Pesisir (RTP) 2020 penyampau RM150,000 diberi ngagai gerija nya.

Pastor Lu ke ngarika gerija meri terima kasih ngagai Huang ketegal peduli sereta nyaup minta agih dikena ngadu enggau ngemanahka gerija.

Kelimpah ari nya raban gerija mega ngasuh Huang nasih tanah endur ngaga Sarawak Full Gospel Church Sarikei.

Oleh Earl Anek

See author's posts


Kaji implikasi akta pilihan raya sebelum beri subsidi

SHAHRUL QAIZAT

KUCHING: Kerajaan Gabungan Parti Sarawak (GPS) akan mengkaji dari segi implikasi Akta Pilihan Raya sebelum meluluskan permintaan pelajar Institusi Pengajian Tinggi (IPT) untuk balik mengundi pada Pilihan Raya Umum ke-15 (PRU-15) nanti.

Premier Sarawak, Datuk Patinggi Tan Sri Abang Johari Tun Openg berkata, memberi bantuan atau subsidi untuk pengundi balik mengundi adalah satu kesalahan di dalam Akta Pilihan Raya.

“Ya perkara ini menyalahi Akta (Kesalahan) Pilihan Raya (1954). Oleh itu, kami perlu membuat kajian. Jadi atau tidak jadi (memberi bantuan) adalah perkara lain,” katanya.

Beliau yang juga Pengerusi GPS berkata demikian pada sidang media selepas merasmikan Persidangan dan Pameran Air dan Sisa Kumbahan Antarabangsa Borneo (BIWWEC) di sebuah hotel di sini, hari ini.

Abang Johari menjelaskan bantuan untuk subsidi kos tiket penerbangan itu permintaan daripada pelajar IPT sendiri pada program Lan Berambeh di Kuala Lumpur baru-baru ini, bagi membolehkan mereka balik mengundi.

Katanya, beliau akan mempertimbangkan permintaan itu selepas mengadakan perbincangan dengan Ahli Majlis Kerja Tertinggi GPS.

“Kita perlu mematuhi undang-undang pilihan raya. Namun, oleh kerana ini adalah pertanyaan daripada pelajar kita, jadi saya jawab saya akan mempertimbangkannya.

“Kita juga perlu mengkaji implikasi-implikasi yang akan dihadapi,” katanya.

Mengikut Akta Kesalahan Pilihan Raya 1954 iaitu kesalahan sogokan adalah setiap orang yang sebelum, semasa atau selepas sesuatu pilihan raya secara langsung atau tidak langsung dengan sendiri atau melalui mana-mana orang lain bagi pihaknya memberikan, meminjamkan atau bersetuju untuk memberikan, meminjamkan, menawarkan, menjanjikan atau berjanji untuk mendapatkan apa-apa wang atau balasan bernilai kepada pengundi atau mana-mana orang lain bagi mendorong pengundi supaya mengundi atau tidak mengundi.

Atau secara rasuah melakukan apa-apa perbuatan yang disebut terdahulu oleh sebab pengundi itu sudah mengundi atau tidak mengundi dalam mana-mana pilihan raya.

See author's posts


Cipta pelbagai idea masakan dengan nanas

Buah nanas sudah tentu menjadi kegemaran ramai kerana rasanya yang manis, masam dan menyegarkan.

Buah nanas yang mudah didapati di pasaran telah mencetuskan pelbagai idea masakan atau makanan yang berasaskan nanas.

Apa itu buah nanas? Nanas (An an as comosus) adalah sejenis tanaman tropika yang dipercayai berasal dari Bahagian Timur Amerika Selatan.

Nanas diperkenalkan di Tanah Melayu pada abad ke 16 oleh orang-orang Portugis.

Selaras dengan perkembangan tanaman getah, nanas mula ditanam di Singapura, Johor dan Selangor pada 1921 sebagai tanaman kontan. Sejak itu, tanaman nanas terus berkembang dan diusahakan secara perladangan di kawasan tanah gambut terutamanya di Johor.

Kini Malaysia merupakan salah satu negara pengeluar utama nanas dunia selain daripada Thailand, Filipina, Indonesia, Hawaii, Ivory Coast, Kenya, Brazil, Taiwan, Australia, India dan Afrika Selatan.

Berbalik kepada topik makanan berasaskan nanas, daripada halwa nanas, kek hinggalah ke masakan campuran buah nanas, dan juga jus nanas buah ini sememangnya menjadi pelengkap di dapur kita.

Walaupun berkulit kasar dan tajam, buah nanas mempunyai pelbagai khasiat untuk kesihatan kita.

Secara asasnya, buah tersebut mempunyai kandungan vitamin C, vitamin B, B1, B3 (niacin), karbohidrat, potassium, sodium dan enzim bromelin.

Tidak hairanlah ramai yang memilih buah nanas sebagai tambahan dalam masakan dan sebagainya.

Antara contoh masakan berasaskan nanas yang terkenal adalah seperti nasi goreng nanas seafood, acar nanas dan daging goreng nanas.

Jika dilihat lagi, terdapat juga kuih atau kek berasaskan nanas sepert Tart Nanas, Puding Nanas, Kek Coklat Nanas dan juga jem nanas untuk sapuan pada roti dan sebagainya.

Buah nanas juga boleh dijadikan sebagai juadah pencuci mulut dengan hanya dimakan begitu sahaja.

Malah ianya dapat dijadikan sebagai aiskrim nanas, Jus nanas dan halwa nanas, serta dijadikan topping kepada makanan ala barat seperti piza dan burger.

Hanya dari sebiji buah nanas, pelbagai cetusan idea masakan dan makanan dapat dilakukan.

Tidak hairanlah nanas apabila dimasukkan isi buahnya ke dalam masakan, mampu meningkatkan rasa masakan tersebut, selain membekalkan banyak nutrien kepada tubuh.

Oleh Alexandra Lorna

See author's posts


56 usahawan di Mulu terima bantuan peralatan, mesin

MARUDI : Seramai 56 usahawan di kawasan Mulu dari Long Terawan, Kampung Melinau, Long Iman dan Batu Bungan menerima bantuan peralatan dan mesin, semalam.

Timbalan Menteri di Pejabat Premier Sarawak ( Buruh, Imigresen dan Pemantauan Projek ) merangkap Ahli Dewan Undangan Negeri (ADUN ) Mulu Datuk Gerawat Gala berharap pemberian peralatan dan mesin ini dapat digunakan dengan sebaik-baiknya supaya dapat membantu mengembangkan lagi perniagaan sedia ada.

“Dengan adanya bantuan ini maka ia dapat membuka ruang dan peluang kepada ramai lagi bakal usahawan yang akan menceburi perniagan pada masa akan datang, katanya berucap di Majlis Penyerahan Bantuan Keusahawanan, Program Peningkatan Usahawanan Bumiputera (PUTERA) dan penyampaian Sijil Kursus Pengurusan Tunai untuk Kontraktor dan Pembekal diadakan di Grand Hall, Mulu Marriot Resort And Spa.

Katanya,  bagiusahawan yang berminat untuk menambah lagi ilmu dalam bidang perniagaan, supaya tidak segan silu untuk mendapatkan khidmat nasihat dan bimbingan melalui Pusat Inkubator dan Bimbingan Usahawan (PIBU) Marudi ataupun boleh terus menghubungi pihak SEDC untuk bertanyakan berkenaan bantuan PUTERA ini.

“Saya ingin mengambil kesempatan ini untuk mengucapkan terima kasih kepada pihak pejabat Setiausaha Kewangan Negeri Sarawak bersama  Perbadanan Pembangunan Ekonomi Sarawak (SEDC) dan Universiti Malaysia Sarawak (UNIMAS) atas kejayaan menganjur Kursus Pengurusan Tunai Kontraktor dan Pembekal di Mulu,” tambah Gerawat.

Beliau berharap semua peserta kursus dapat menafaat dan mempraktikkan apa yang di pelajari semasa berkursus dan membuat perubahan dan pengurusan masing-masing.

Turut hadir Pengarah Bahagian Perolehan, Pejabat Setiausaha Kewanagan Negeri Sarawak, Rozita Ibrahim, Pengarah Bahagian Pembangunan Usahawan dan Komuniti SEDC Nikk Adam Abdillah Kipalli bagi mewakili Pengurus Besar SEDC, Datu Abdul Hadi Datuk Abdul Kadir, Pensyarah UNIMAS Prof Madya Dr Harry Entabang dan SAO Rebetta Janggi.

Oleh JIKU JUGUONG

See author's posts


Salah faham cetus pergaduhan

KUCHING: Sekumpulan penjual sayur berkelahi kerana salah faham di pasar di Kota Sentosa pada jam 7.30 pagi semalam.

Menurut laporan polis yang dibuat oleh salah seorang penjual sayur, yang dikenali Liew, pergaduhan itu melibatkan tiga lelaki yang bekerja di sebuah kedai kopi dan turut menjual sayur di sana.

Liew berkata, dan adiknya telah diarah supaya menggerak lori supaya mereka dapat membuat bisnes di tempat tersebut.

Bagaimanapun, Liew dan adiknya tidak bersetuju dan salah seorang daripada tiga lelaki tersebut menolak dan menumbuk Liew.

Liew mengalami kecederaan di muka, tangan dan kaki manakala seorang lagi adiknya yang berada di situ turut  tercedera.

Tiga lelaki tersebut juga membuat laporan polis.

Ketua Polis padawan, Superintenden Aidil Bolhassan berkata, kes terbabit masih disiasat.

Ketika dihubungi, Pengerusi Majlis Perbandaran Padawan, Lo Khere Chiang berasa kecewa kerana pergaduhan berkenaan.

Beliau berkata memandangkan kedua-dua pihak adalah penjaja haram, pihak polis akan membuat siasatan.

Lo berkata, sebarang salah faham harus diselesaikan dengan baik tanpa melibatkan pergaduhan.

Oleh Connie Chieng

See author's posts


Kerajaan peruntuk RM322.5 bilion

KUALA LUMPUR: Sebanyak RM322.5 bilion atau 20.6 peratus daripada Keluaran Dalam Negara Kasar (KDNK) akan diperuntukkan dalam Belanjawan 2021.

Kementerian Kewangan dalam laporan Tinjauan Ekonomi 2021 yang dikeluarkan semalam berkata, daripada jumlah itu RM236.5 bilion (73.3 peratus) akan disalurkan untuk perbelanjaan mengurus (OE) dan RM69 bilion atau 21.4 peratus bagi perbelanjaan pembangunan (DE) manakala baki RM17 bilion ialah untuk Kumpulan Wang Covid-19.

“Peruntukan OE pada 2021 dianggarkan lebih tinggi iaitu RM236.5 bilion (15.1 peratus daripada KDNK). Jumlah ini meningkat sebanyak 4.3 peratus berbanding anggaran disemak RM226.7 bilion bagi tahun 2020,” kata laporan itu.

Menurut laporan itu, Emolumen kekal sebagai komponen terbesar merangkumi 35.7 peratus daripada OE.

“Komponen tersebut dianggarkan meningkat kepada RM84.5 bilion terutamanya berikutan kenaikan gaji tahunan penjawat awam. Bayaran persaraan dianggarkan meningkat dua peratus kepada RM27.6 bilion iaitu mewakili 11.7 peratus daripada OE,” kata laporan itu.

Pada 2021, sebanyak RM39 bilion diperuntukkan untuk bayaran hutang dan daripada jumlah tersebut 97.9 peratus ialah untuk pembayaran kupon atas hutang dalam negeri manakala bakinya untuk pinjaman luar pesisir.

Seiring dengan pemulihan ekonomi, peruntukan DE akan terus disalurkan untuk program dan projek dengan kesan penggandaan yang tinggi untuk merangsang pertumbuhan ekonomi dan memelihara kehidupan rakyat.

“Sebanyak RM69 bilion diperuntukkan pada 2021 iaitu peningkatan 38 peratus berbanding 2020. Peruntukan yang lebih besar disediakan untuk meningkatkan pertumbuhan ekonomi serta kualiti kehidupan dan persekitaran tempat tinggal yang lebih baik melalui pelaksanaan program dalam bidang pendidikan, kesihatan, perumahan, pengangkutan dan kemudahan awam,” kata laporan itu.

Sebanyak RM67.3 bilion daripada DE merupakan peruntukan langsung manakala RM1.7 bilion lagi berbentuk pinjaman kepada kerajaan negeri dan entiti kerajaan.

Bagi peruntukan mengikut sektor, sektor ekonomi kekal sebagai penerima terbesar iaitu sebanyak 56.4 peratus daripada DE diikuti sektor sosial (26.7 peratus), keselamatan (11.2 peratus) dan pentadbiran am (5.7 peratus).

Peruntukan bagi sektor ekonomi yang berjumlah RM39 bilion berbanding RM28.5 bilion pada 2020 itu selari dengan usaha untuk memacu dan meningkatkan pertumbuhan ekonomi dengan memberi fokus utama kepada pengangkutan, perdagangan dan perindustrian, tenaga dan projek berkaitan kemudahan awam.

“Subsektor pengangkutan menerima peruntukan terbesar iaitu 21.8 peratus daripada jumlah DE atau RM15 bilion bagi menambah baik, memperluas dan menyenggara lebuh raya, jalan, landasan kereta api, jambatan, pelabuhan dan lapangan terbang seperti projek pembinaan Landasan Berkembar Elektrik Gemas – Johor Bahru, Lebuhraya Pan Borneo, KVDT1, Sistem Transit Rapid serta peluasan Pelabuhan Kuantan dan lapangan terbang di Sandakan,” kata laporan itu.

Peruntukan bagi sektor sosial berjumlah RM18.4 bilion iaitu 26.7 peratus daripada jumlah DE merupakan komponen kedua terbesar DE dengan RM8.9 bilion disediakan bagi menyediakan fasiliti pendidikan yang lebih baik dan menaik taraf infrastruktur sekolah serta institusi pengajian tinggi dan latihan.

Subsektor kesihatan kekal sebagai subsektor utama dengan peruntukan sebanyak RM4.7 bilion (6.8 peratus daripada jumlah DE) dengan fokus perbelanjaan di bawah subsektor ini bertujuan menambah baik sektor kesihatan dan menyediakan sistem penjagaan kesihatan negara yang efektif.

“Lebih banyak hospital dan klinik baharu akan dibina terutamanya di daerah kecil bagi memastikan sistem penjagaan kesihatan mampu milik, saksama dan mudah akses,” kata laporan itu.-Bernama

See author's posts


Medvedev hilang ranking nombor satu dunia

GAEL Monfils dari Perancis membalas pukulan Daniil Medvedev dari Rusia dalam perlawanan pusingan ketiga mereka pada hari kelapan Terbuka BNP Paribas di Indian Wells Tennis Garden, Indian Wells, California.• Foto AFP

DANIIL Medvedev telah tersingkir daripada ATP/WTA Indian Wells Masters dalam kekalahan mengejut kepada Gael Monfils semalam yang menamatkan tempoh tiga minggu pemain dari Russia itu sebagai pemain nombor satu dunia.

Pemain nombor 28 dunia dari Perancis, Monfils menghasilkan persembahan vintaj untuk menundukkan Medvedev 4-6, 6-3, 6-1 dalam masa lebih dua jam untuk mara ke pusingan keempat.

Ia merupakan kali pertama Monfils yang berusia 35 tahun itu menewaskan pemain nombor satu dunia sejak 2009.

Kekalahan itu bermakna Novak Djokovic akan kembali ke kedudukan teratas dunia, tiga minggu selepas Medvedev menduduki tempat teratas pada 28 Februari.

“Saya mempunyai permulaan yang kukuh untuk tahun ini, berasa kuat, bergerak dengan baik,” kata Monfils.

“Saya berada dalam zon saya dan saya adalah lawan yang sukar untuk sesiapa sahaja. Sudah lama saya tidak menewaskan pemain nombor satu dunia, jadi saya cukup gembira.”

Medvedev pula berikrar untuk merampas semula ranking No.1 beliau di Terbuka Miami minggu depan.

“Sekarang saya tahu saya akan kehilangannya (ranking), jadi saya mempunyai Miami untuk cuba mendapatkannya semula,” kata Medvedev.

“Biasanya berasa lebih baik di Miami daripada segi tenis, jadi kami akan cuba bermain dengan baik di sana.

“Apabila saya bermain tenis terbaik saya, tenis saya yang bagus, ia benar-benar sukar untuk menewaskan saya. Tetapi itu bahagian paling sukar dalam tenis adalah untuk menghasilkannya semula dari semasa ke semasa.”

Monfils, pilihan ke-26, akan menentang bintang Sepanyol yang semakin meningkat, Carlos Alcaraz di pusingan keempat.

Permulaan tanpa kalah bintang Sepanyol, Rafael Nadal pada 2022 berterusan dengan kemenangan straight set ke atas pemain dari Britain, Dan Evans.

Juara Grand Slam 21 kali itu mencatat kemenangan ke-17 berturut-turut tahun ini dengan kemenangan 7-5, 6-3 ke atas pilihan ke-27 itu.

Dalam perseorangan wanita semalam, pemain dari Russia, Veronika Kudermetova mara ke pusingan 16 pemian terakhir selepas lawannya dari Republik Czech bersara pada set kedua. Kudermetova mendahului 6-4, 0-2 apabila lawannya mengaku kalah.

Maria Sakkari dari Greece, yang ingin meneruskan prestasi cemerlang beliau pada 2021 yang termasuk dua penampilan di peringkat separuh akhir Grand Slam, menewaskan Petra Kvitova dari Republik Czech dengan straight set.

Sakkari menempah tempatnya ke pusingan keempat dengan kemenangan 6-3, 6-0 ke atas juara Wimbledon dua kali itu. – AFP

See author's posts


BIFA tangguh kursus

EKORAN situasi negara yang masih belum mengizinkan, Persatuan Bola Sepak Bahagian Bintulu (BIFA) turut memuktamadkan keputusan untuk menangguhkan beberapa kursus ‘mega’ dalam perancangan untuk dilaksana iaitu Kursus Kejurulatihan dan Kursus Pengadil.

Presiden BIFA, Mohd. Zaifulfadillah Junaidi memberitahu, keputusan untuk menangguh sebarang kegiatan termasuk dua kursus mega berkenaan disebabkan masalah yang tidak dapat dielakkan.

“Kita menyedari akan situasi negara yang masih belum selamat dari dibayangi musibah virus berbahaya (Covid-19).

“Oleh yang demikian, kita mengambil langkah dengan menunda sebarang aktiviti termasuk dua kursus utama berkenaan,” jelas Zaifulfadillah ketika mengulas mengenai perkara itu semalam.

Apa pun tambah beliau, pihaknya tidak menolak kemungkinan meneruskan penganjuran kursus berkenaan ke tahun depan.

Jelas Zaifulfadillah, segalanya bergantung kepada keadaan malah pihaknya berharap permasalahan yang timbul akan berakhir secepat mungkin.

Dalam perkembangan sama, Zaifulfadillah turut menegaskan bahawa penganjuran Liga Bintulu 2020 turut ditangguh ekoran permasalahan yang sama.

Di samping beberapa kejohanan lain yang turut ditangguh untuk penganjurannya.

Oleh Faizal Bujang

See author's posts


PPE sumbangan PUSAKA, STA tiba

SHEILA ZAIDI

KUCHING: Sumbangan kelengkapan perlindungan diri (PPE)
daripada Perbadanan Kemajuan Perusahaan Kayu Sarawak (PUSAKA) dan Persatuan
Kayu Kayan Sarawak (STA) tiba di pelabuhan Senari Isnin lalu.

Timbalan Ketua Menteri Datuk Amar Awang Tengah Ali Hasan
berkata, kesemua PPE ini dijangka diserahkan kepada Jawatankuasa Pengurusan
Bencana Negeri Sarawak (JPBNS) hari ini (Rabu).

“PPE dan barangan perubatan bernilai RM2 juta ini telah
ditempah pada pertengahan Mac lepas dan tiba dari China di sini Isnin lalu.

“Seperti yang telah kita beritahu sebelum ini, barangan
ini akan diserahkan kepada JPBNS untuk disalurkan kepada Jabatan Kesihatan
Negeri Sarawak untuk kegunaan petugas barisan hadapan,” katanya kepada
pemberita ketika ditemui semasa menerima barangan tersebut di Pelabuhan Senari
semalam.

Menurut Tengah, PPE ini merupakan sumbangan daripada
PUSAKA dan STA dan akan diserahkan kepada hospital awam menerusi JPBNS.

Tengah yang juga Menteri Perdagangan Antarabangsa dan
Industri, Terminal Perindustrian dan Pembangunan Usahawan berkata, antara
peralatan perubatan yang disumbangkan terdiri daripada pakaian pelindung
perubatan disteril (5,000 keping), gaun isolasi tidak disteril (10,000 keping),
sarung tangan pemeriksaan vinil perubatan (200 kotak), penutup kasut perubatan
(10,000 pasang), kaca mata perubatan (5,000 keping), pelindung muka (5,000
keping), penutup mulut dan hidung respirator KN 95 (10,000 keping), penutup
mulut dan hidung perubatan pakai buang (105,000 keping) dan tudung kepala
perubatan (10,000 keping).

Katanya, barangan ini dihantar menerusi kargo kapal
secara terus dari China ke Kuching yang dimuatkan dalam dua kontena bersaiz 40
kaki.

Beliau memberitahu, barangan ini pada awalnya dicadangkan
dihantar melalui penerbangan sewaan khas kargo dari China ke Kuching.

Namun demikian, kita perlu menunggu untuk satu tempoh
yang agak lama bagi mendapatkan kelulusan permit penerbangan berkenaan daripada
pihak berkuasa penerbangan China serta prosedur pelepasan ketat oleh pihak
berkuasa tempatan di sana, beritahu Tengah.

Justeru, Kerajaan Sarawak memutuskan supaya tempahan
bantuan ini dihantar menggunakan kargo kapal laut dan bersyukur barangan ini
telah tiba Isnin lalu.

Hadir sama semasa penerimaan barangan perubatan tersebut
semalam ialah Menteri Muda Perdagangan Antarabangsa dan Industri Terminal dan
Pembangunan Usahawan Datuk Mohd Naroden Majais, Menteri Muda Perancangan
Bandar, dan Alam Sekitar Datu Len Talif Salleh dan Pengerusi Lembaga Pelabuhan
Kuching (KPA) Datuk Awang Bemee Ali Basah.

Turut hadir, Pengurus Besar PUSAKA Hashim Bojet, ahli
Majlis Tetap STA Dato Henry Lau serta Datuk Amar Abdul Hamed Sepawi, Ketua
Pegawai Eksekutif STA Annie Ting dan Timbalan Pengurus Besar PUSAKA, Dayang
Nena Abang Bruce.

See author's posts


Sekitar 3,345 usahawan manfaat peruntukan RM77 juta

GUNA DENGAN BAIK… Datuk Dr. Malcom Mussen Lamoh menyampaikan geran kepada penerima dalam Majlis Perasmian Jum Regista Bisnes Sarawakku Sayang (REGISTA) di Dewan IAT, Kawasan Pembangunan Pertanian Bersepadu (IADA) Kota Samarahan. • Foto HERRIEY NAHA

SAMARAHAN: Kira-kira 3,345 usahawan Sarawak telah menerima manfaat subsidi kadar faedah dengan RM77 juta diperuntukkan bagi bantuan subsidi tersebut setakat ini.

Timbalan Menteri Perdagangan Antarabangsa, Industri, dan Pelaburan Sarawak, Datuk Dr Malcom Musseh Lamoh berkata, mereka yang layak adalah melalui skim Special Relief Fund (SRF), Targeted Relief and Recovery Fund (TRRF) dan PENJANA Tourism Facility (PTF).

“Kerajaan Sarawak adalah satu-satunya kerajaan di Malaysia yang telah menawarkan subsidi kadar faedah ini untuk rakyatnya.

“…Dan melalui Bantuan Khas Sarawakku Sayang (BKSS) 2.0, Kerajaan Sarawak telah meluluskan peruntukan sebanyak RM80.7 juta untuk bantuan subsidi kadar faedah selama 3 tahun setengah kepada perusahaan kecil dan sederhana (PKS) di negeri ini,”katanya ketika membaca teks ucapan mewakili Timbalan Premier Sarawak Datuk Amar Awang Tengah Ali Hassan dan merasmikan Program Jum Regista Samarahan, pada Rabu.

Tambahnya, Kerajaan Sarawak telah membangunkan Kota Samarahan Industrial Estate dan Kota Samarahan Industrial Estate Extension di Samarahan yang terdiri daripada industri am.

“Kementerian kami juga telah bekerjasama dengan Majlis Perbandaran Kota Samarahan untuk menyediakan sebanyak 2 buah kubah pengering solar kepada usahawan produk berasaskan ikan.

“Saya berharap dengan adanya kemudahan ini, PKS tempatan akan terus komited untuk memajukan perniagaan mereka,”jelasnya ketika membaca teks ucapan Timbalan Premier Sarawak Datuk Amar Awang Tengah Ali Hassan.

Untuk rekod, pada tahun ini, program REGISTA telah diadakan di Bintulu, Serian dan Sibu. Seramai 486 usahawan telah didaftarkan di tiga lokasi ini dan setakat ini, lebih 1,600 usahawan telah dibantu dan berjaya mendaftarkan perniagaan mereka melalui program Jum REGISTA.

Dalam majlis yang sama beliau telah menyempurnakan majlis simbolik penyerahan replika cek bantuan dana kepada yang layak seperti Program Bantuan Graduan Ke Arah Keusahawanan (GERAK), Program Bantuan Usahawan Teknikal dan Vokasional (USTEV), dan Peruntukan Dana Pembiayaan Skim Kredit Mikro Sarawak (kolaborasi AgroBank dengan MINTRED).

Oleh AZREEN KERIA

See author's posts


AS rancang tindakan baharu terhadap Myanmar

WASHINGTON: Amerika Syarikat (AS) sedang merancang mahu mengenakan sekatan baharu terhadap Myanmar berhubung keganasan baru-baru ini susulan tunjuk perasaan membantah rampasa kuasa di negara ini lapor Agensi Berita Sputnik, memetik Penasihat Keselamatan Negara AS Jake Sullivan.

“Kami sedang mempersiapkan tindakan tambahan kepada mereka yang bertanggungjawab dalam keganasan dan rampasan kuasa baru-baru ini,” kata Sullivan dalam satu kenyataan pada Ahad.

Sekurang-kurangnya 18 orang maut dalam pertempuran antara polis dan penunjuk perasaan di Myanmar pada Ahad, menurut Pejabat Pesuruhjaya Tinggi Hak Asasi Manusia Pertubuhan Bangsa-Bangsa Bersatu (PBB).

Setiausaha Negara AS Antony Blinken mengecam kekerasan yang dilaporkan terhadap penunjuk perasaan di Myanmar.

“Kami mengecam kekerasan yang dilakukan pasukan keselamatan Myanmar terhadap rakyatnya dan menyeru semua megara bersama-sama menyokong perjuangan rakyat Myanmar,” tulis Blinken di Twitter.

Rakyat melancarkan tunjuk perasaan membantah kudeta tentera di beberapa bandar di Myanmar pada hujung minggu lalu.

Pada 1 Februari, tentera Myanmar melakukan rampasan kuasa, mengumumkan perintah darurat selama setahun, menahan Kaunselor Negara Aung San Suu Kyi, serta Presiden Win Myint dan beberapa pemimpin kanan Liga Demokratik Kebangsaan (NLD) dan berjanji akan mengambil tindakan terhadap tuduhan penipuan undi semasa pilihan raya 8 November.

Tentera berkata pihaknya komited terhadap sistem demokrasi dan berikrar mengadakan pilihan raya baharu setelah darurat tamat.

Tunjuk perasaan telah diadakan di seluruh Myanmar sejak tentera mengambil alih.

AS dan Britain telah mengenakan sekatan terhadap beberapa individu antaranya Leftenan Jeneral Moe Myint Tun dan Jeneral Maung Maung Kyaw yang dilantik sebagai anggota Majlis Pentadbiran Negeri.- Bernama

See author's posts


Peru rampas 420 kilogram kokain

LIMA: Pasukan keselamatan Peru merampas sejumlah 420 kilogram kokain di Lembah Sungai Apurimac, Ene dan Mantaro di wilayah Amazon, lapor agensi berita Xinhua,memetik Kementerian Pertahanan pada Isnin.

Dadah itu dirampas pada Ahad di daerah terpencil Megantoni di wilayah La Convencion,1,029 kilometer tenggara Lima, ibu negara Peru.

Rondaan bersama tentera dan polis berjaya menggagalkan usaha untuk menyeludup 10 karung guni mengandungi dadah berkenaan, kata kementerian itu.

Agensi penguatkuasaan undang-undang Peru menjalankan operasi berterusan di kawasan lembah, yang menjadi lokasi operasi kartel dadah tempatan dan antarabangsa.

Pada awal 2020, Polis Peru merampas 18 tan dadah, kebanyakannya untuk pasaran Amerika Syarikat.– Bernama

See author's posts


Tiada kes Covid-19 baharu di Sarawak

NUR AIN OTSMAN

KUCHING: Tiada kes positif Covid-19 dilaporkan di Sarawak, semalam.

Menurut kenyataan yang dikeluarkan oleh Jawatankuasa Pengurusan Bencana Negeri (JPBN), jumlah kes positif Covid-19 di Sarawak kekal seramai 544 kes.

“Manakala, seramai empat kes baharu sembuh dan discaj dari hospital yakni Hospital Umum Sarawak.

“Jumlah keseluruhan kes postif Covid-19 yang telah sembuh dan discaj ialah seramai 432 kes atau 79.41peratus,” kata kenyataan itu.

Seramai tujuh Kes-Kes yang Disyaki (PUI) baharu dilaporkan dan seramai 29 kes masih menunggu keputusan makmal.

Dalam pada itu, pada semalam juga, sebanyak 4,944 jumlah permohonan pergerakan antara daerah yang diterima di 28 buah Ibu Pejabat Polis Daerah (IPD) Polis Diraja Malaysia (PDRM) seluruh Sarawak menjadikan jumlah kumulatif sebanyak 26,992 permohonan.

“Daripada jumlah kumulatif tersebut, sebanyak 25,237 telah diluluskan dan 1,755 ditolak.

“Sehingga semalam sebanyak 27,740 pemberitahuan sektor ekonomi yang telah dibuka diterima.

“Daripada jumlah tersebut, 20,240 adalah melalui atas talian dan 7,500 melalui email,” ujarnya lagi.

Jawatankuasa Pengurusan Bencana Negeri (JPBN) juga telah menyelaraskan kepulangan pelajar yang balik dari Semenanjung Malaysia, Sabah dan Labuan seramai 6,331 pelajar.

“Di samping itu, JPBN juga telah menyelaras seramai 1,702 pelajar tempatan dalam Sarawak untuk balik ke kampung halaman,” jelas kenyataan tersebut.

See author's posts


PUISI

Ketika hening pagi berteleku

menyusun bait-bait doa berbintil di muka bibir

aku syukuri hari ini masih mampu aku miliki

berdiri memandang awan bergumpal riang

makanan masih lagi muat sepuluh suapan

air diteguk tiada keruh ditapis seribu lapisan

badan pula masih segak disarung baju baharu

dibeli ibu di pasar yang kian maju

aku ke sekolah melangkah gagah

bertemu rakan-rakan dan guru yang ramah

berteman tiada sengketa yang menyakitkan.

Ketika sinar cahaya langit menutup dada bumi

riang burung-burung bernyanyi

azan dilaung berkumandang merdu

anak-anak bertempiaran pulang ke pangkuan ibu

tangan dibimbing ayah kembali bersua bersama

tiada dentuman peluru mengganggu

tidur lena tiada lelah berjaga

negaraku bahagia merdeka selamanya

tetapi ada suara kecil bertanya

sampai bila kita merdeka

merdeka ada tarikh luputnya?

aku cuma menggeleng kepala

jawabku merdeka itu ibarat mata kita

jika tidak dijaga maka kita akan kehilangannya.

Dia bertanya lagi berbisik pada hati kecil ini

adakah jiwa-jiwa kita juga merdeka?

aku mengangguk sahaja diiringi tawa

jiwa itu jiwa kita

jika tewas dilibas anasir yang merobek kesetiaan

kita akan hanyut dalam lumpur yang memedihkan

jika hati sentiasa menang dalam pencarian

kita akan di puncak tetap bertahan

menjulang sebuah perjuangan para pejuang masa silam

menjadi pemangkin jiwa yang merdeka

bersama kita mulakannya

kerana merdeka kita

tidak akan pernah ada tarikh luputnya.

Bandang Anak Galayan

Sarikei, Sarawak.

Saat jiwaku terasa berat

Saat akal terasa padat

Ku pandu mata menjamu dunia

Lalu mendarat pandanganku

Pada indahnya bulan milik Yang Kuasa

Bicara hatiku pada bulan

Patuhnya dia dan matahari bergantian

Setianya dia menjadi tanda ketentuan

Pergerakannya dikaji kadangkala dinantikan

Tenang, indah walau jauh kedudukan

Allah, betapa indahnya ciptaan

Sesaat beralih jelinganku pada kawanan bintang

Ada yang kabur, ada yang terang

Lalu fikiranku terbang menerawang

Hebatnya mereka kala berlabuhnya siang

Memandu manusia kala arahnya hilang

Allah, hebatnya ciptaanMu yang Dikau tayang

Ku pejam mata, nafas ku hayati

Cukup hanya cakerawala diperhati

Cukup hanya malam sebelum datangnya hari

Betapa besar ilmu yang dipelajari

Oleh tokoh besar al-Khawarizmi

Betapa untungnya ahli-ahli astronomi

Betapa bersyukurnya atas khazanah Ilahi

Siti Hajar Ramli,

Kuching.

Berdiri kaku di senja yang sepi

Melirik ke arah gunung sunyi

Terdetik di hati ingin menyapa kaki

Yang kini berpijak di atas bumi

Melihat daratan mencurah rezeki

Sedar khilaf yang ditangisi

Ke tanah jua akan kembali.

Ketika jasad menanam bahagia

Saat itu, diri mendabik dada

Menolak taubat menjemput dosa

Hingga merasa suci dari noda

Tidak gentar bencana melanda

Andai tahu di mana berada

Kembalilah berpijak di bumi nyata.

Manusia dicipta indah

Hidup penuh mawaddah

Asal usulnya dari tanah

Andai sifat melangit bercambah

Kenanglah pada saat harus merendah

Usah sampai pupus maruah

Akan kembali jua ke alam tanah.

Nadzirah Maripat

Kuching, Sarawak.

See author's posts


Ahmad Johnie tampil beri sumbangan

MATU: Pusat pemeriksaan diwujudkan di setiap kampung di daerah ini bagi memantau pergerakan dan menjaga keselamatan penduduk ketika negara berdepan pandemik Covid-19.

Jabatan Sukarelawan Malaysia (RELA) mengendalikan pusat pemeriksaan itu yang dijaga oleh anggotanya secara bergilir-gilir mulai pagi hingga ke malam.

Pegawai RELA turut dibantu penduduk kampung yang bertugas secara bergilir-gilir.

Kesanggupan anggota RELA merupakan pengorbanan petugas barisan hadapan itu mendapat perhatian Ahli Parlimen P.207 Igan, Ahmad Johnie Zawawi.

Ahmad Johnie yang mengadakan lawatan ke setiap pusat pemeriksaan RELA itu semalam, turut menyampaikan peruntukan sejumlah RM3,000 kepada pusat pemeriksaan di setiap kampung daerah ini.

Menurut Ahmad Johnie, sumbangan itu disampaikan melalui pengerusi Jawatankuasa Kemajuan dan Keselamatan Kampung (JKKK) di Daerah Matu sebagai menghargai kesanggupan dan pengorbanan petugas RELA yang bertugas dari pagi hingga ke malam.

“Selain sumbangan kewangan, bantuan lain turut diberikan antaranya, kanopi dan alat pengimbas suhu badan.

“Saya mengucapkan terima kasih kepada petugas RELA yang mengorbankan masa dan tenaga demi keselamatan penduduk,” katanya.

Semalam, sembilan JKKK menerima sumbangan itu dan akan disambung hari ini.

See author's posts


Sepanyol lanjut darurat

OVIEDO (Sepanyol):  Parlimen Sepanyol pada Rabu mengundi untuk
melanjutkan darurat sehingga 24 Mei bagi membendung wabak Covid-19, lapor
agensi berita Anadolu.

Daurat pertama kali dikuat kuasa di negara
ini bermula 14 Mac.

Perdana Menteri Pedro Sanchez berkata darurat
satu-satunya cara untuk memastikan sistem kesihatan dan ekonomi berfungsi.

Usul itu diluluskan di Parlimen dengan 178
menyokong, 75 membantah dan 97 berkecuali.

Buat pertama kali sejak krisis Covid-19
bermula, parti pembangkang utama Sepanyol Parti Popular tidak menyokong langkah
itu menyaksikan 88 anggota parlimen mengundi untuk berkecuali.

“Hanya Hungary, Poland dan Sepanyol yang
mengisytiharkan darurat tanpa tarikh yang jelas,” kata pemimpin parti itu
Pablo Casado.

“Ia boleh diterima pada awalnya…tetapi
ia tidak boleh diteruskan selama-lamanya.”

Negara itu mengesahkan 220,325 kes Covid-19
dan 25,857 kematian. Bilangan kematian dan jangkitan menurun dengan ketara,
walaupun 857 orang lagi dilaporkan dimasukkan ke hospital pada Rabu.

Sepanyol kini berada dalam fasa pertama
daripada empat fasa, menyaksikan negara ini secara beransur-ansur melonggarkan
sekatan pergerakan yang antara paling ketat di dunia.- Bernama

See author's posts


32 SPOC peroleh sijil MSPO

NIAH: Sarawak mempunyai 32 SPOC yang ditubuhkan telah memperoleh sijil MSPO dengan melibatkan 18,161 pekebun kecil dengan keluasan 101,307 hektar.

Keluasan kawasan tanaman sawit yang dipersijilkan adalah 50.15 peratus daripada jumlah keluasan kebun yang diusahakan oleh pekebun kecil persendirian iaitu 202,016 hektar di Sarawak.

Timbalan Menteri Perusahaan Perladangan dan Komoditi, Willie Mongin berkata demikian pada Majlis Program Jom MSPO Negeri Sarawak di Dewan Kampung Muhibbah Ladang Tiga di sini semalam.

Katanya, kementerian melalui MPOB akan melipat gandakan usaha untuk menangani cabaran dalam memastikan pekebun kecil tidak ketinggalan mendapatkan pensijilan MSPO.

“Sehingga 22 September 2020, seluas 5.14 juta hektar atau 87.1 peratus daripada 5.9 juta hektar tanaman sawit di Malaysia telah mendapat pensijilan MSPO.

“Manakala sebanyak 420 kilang buah sawit telah mendapat pensijilan MSPO atau 92.92 peratus daripada keseluruhan 452 kilang buah sawit,” jelasnya.

Sementara itu, bagi pekebun kecil persendirian, semua 162 Kelompok Minyak Sawit Mampan (SPOC) di seluruh negara telah mendapat pensijilan MSPO.

Ini melibatkan penyertaan 78,623 pekebun kecil persendirian dengan keluasan kawasan tanaman sawit sebanyak 243,515 hektar (24.69 peratus) dan pekebun kecil tersusun di bawah seliaan agensi persekutuan dan negeri, seramai 215,064 orang dengan keluasan 711,196 hektar (98.48 peratus).

Justeru itu, kerajaan memberi tumpuan penting kepada usaha mengukuhkan industri sawit termasuk memperkasakan pembangunan pekebun kecil bagi meningkatkan hasil sawit dan pendapatan.

Matlamat memajukan sektor huluan sawit dapat dicapai melalui penyertaan pihak industri dan pekebun kecil dalam melaksanakan Amalan Pertanian Baik (GAP) melalui Pensijilan Minyak Sawit Mampan Malaysia (MSPO), katanya lagi.

Oleh Adum Liu

See author's posts


Kawasan Teluk Kumbar lengang selepas SOP diperketat

GEORGE TOWN: Prosedur Operasi Standard (SOP) yang lebih ketat dikenakan oleh Majlis Bandaraya Pulau Pinang (MBPP) ke atas premis perniagaan termasuk makanan di Teluk Kumbar susulan laporan satu kes positif Covid -19 di situ pada Jumaat lepas, menyaksikan kawasan tersebut lengang.

Tinjauan Bernama mendapati orang ramai seakan-akan “menjauhi” kawasan tersebut, sekali gus menjejaskan rezeki khususnya peniaga warung makanan yang pelanggannya tidak dibenarkan makan di premis.

Pengurus Nasi Kandar Heritage, Ibrahim Mydin, 38 berkata bilangan pelanggan ke restoran itu berkurangan sejak kes positif Covid -19 dilaporkan berhampiran kawasan berkenaan.

“Penduduk di sini telah mengambil langkah berjaga-jaga dan mereka hanya bungkus makanan mereka balik makan. Tidak ramai yang makan di sini lagi walaupun ‘dine-in’ dibenarkan di restoran kami,” katanya kepada Bernama semalam.

SOP itu yang berkuat kuasa Sabtu lepas bermula dari sempadan kawasan Sekolah Kebangsaan (SK) Sungai Batu, Jalan Teluk Kumbar hingga simpang lampu isyarat Puspakom, Kampung Tengah serta sekitar Gertak Sanggul.

Seorang peniaga minuman di Warung Simpang Tiga, Mohamad Amin Mohamad Zaini, 29, pula berkata peniagaannya terjejas selepas arahan baharu tidak membenarkan pelanggan menikmati makanan dan minuman di gerai penjaja di tepi jalan.

“Selalunya penduduk sini akan datang pada waktu pagi untuk menikmati makanan mereka namun hari ini tidak ramai yang datang walaupun untuk bungkus,” katanya.

Tinjauan Bernama mendapati beberapa taman permainan di kawasan Teluk Kumbar juga ditutup kepada orang ramai.

Menurut Ahli Dewan Undangan Negeri Bayan Lepas Azrul Mahathir Aziz, lebih 100 peniaga kecil-kecilan di tepi jalan akan terjejas pendapatan susulan arahan terbaharu MBBP itu.

“Saya berharap para peniaga dapat bersabar kerana tindakan ini adalah demi kepentingan semua dan setakat ini keadaan di sini masih terkawal.

Penduduk kawasan Teluk Kumbar dan Gertak Sanggul harus mengikut semua SOP yang ditetapkan dan mengurangkan aktiviti berkunjung atau himpunan orang ramai,” katanya.

Jumaat lepas, satu kes positif Covid -19 dilaporkan di kawasan Teluk Kumbar melibatkan kluster Tawar di Kedah.– Bernama

See author's posts


Helikopter terhempas ragut empat nyawa

MANILA: Tentera Filipina (AFP) pada Jumaat mengesahkan empat daripada lima askar maut dalam nahas membabitkan sebuah helikopter di utara Filipina, lapor agensi berita Xinhua.

Helikopter itu terhempas sejurus berlepas dari Stesen Udara Cauayand di bandar Cauayan, di wilayah Isabela, kira-kira 7 malam Khamis (waktu tempatan).

Jurucakap AFP Mejar Jeneral Edgard Arevalo berkata ketika nahas helikopter Tentera Udara Filipina (PAF) UH-1D Huey itu sedang melakukan sesi latihan.

Seorang lagi mangsa dilaporkan selamat. Helikopter itu dinaiki dua juruterbang dan tiga kru.- Bernama

See author's posts


Keadaan banjir di Song dipantau

SONG: Pasukan bomba dari Balai Bomba dan Penyelamat (BBP) Song mengambil langkah berjaga-jaga dengan melakukan pemantauan di beberapa kawasan rendah yang berisiko banjir.

Menurut Ketua Jabatan Bomba dan Penyelamat Malaysia (JBPM) Zon Sibu, PgKB I Janggan Muling, pemantauan dilakukan di kawasan berek kerajaan Jalan Takan dan di Terminal Ekpress Song-Batang Rajang.

“Setakat lebih kurang jam 8.40 pagi ini (semalam), keadaan air mula surut di kawasan berek kerajaan Jalan Takan.

“Manakala, bagi kawasan Terminal Ekpress Song-Batang Rajang pula menunjukkan trend air menaik dengan keadaan cuaca hujan renyai-renyai,” jelasnya menerusi satu kenyataan, semalam.

Selain itu, anggota BBP Song turut meninjau keadaan banjir di Sekolah Kebangsaan (SK) Nanga Temalat, Song.

“Beberapa buah kelas di sekolah berkenaan telah dinaiki air banjir sedalam dua inci.

“Bagaimanapun, tiada pemindahan dilakukan dan pihak sekolah dinasihatkan supaya menghubungi pihak bomba sekiranya paras air terus meningkat,” ujarnya.

See author's posts


Kaedah tradisional kekalkan keaslian

MESKIPUN ketika ini terdapat lambakan produk tekstil bercirikan batik dengan pengeluaran menggunakan mesin berteknologi tinggi oleh beberapa pengusaha tempatan namun masih terdapat usahawan yang terus mengekalkan pengeluaran batik secara tradisional.

Kamis Batik Kuala Terengganu yang terletak di Kampung Banggol Durian di sini adalah antara syarikat pengeluar batik asli yang terbesar di negeri ini dan masih menggunakan ‘kudrat tulang empat kerat’ 13 pekerjanya – tujuh bertanggungjawab untuk menerap lilin menggunakan blok, tiga di bahagian mewarna dan tiga di bahagian merebus batik untuk menanggalkan lilin dan lebihan warna.

Pengusahanya, Kamis Kassim, 55, berkata beliau lebih selesa menghasilkan batik dengan kaedah tradisional kerana ia mempunyai keistimewaan tersendiri berbanding kaedah moden menggunakan mesin.

“Ini adalah warisan kita, ada seninya dan sentuhan unik yang lahir dari jiwa, hasil pelbagai proses dari mula pekerja menekap blok batik, mewarna, merebus dan menjemur sehingga kering. Semua itu harus dipelihara kerana ia adalah kemahiran dan bakat yang istimewa,” kata Kamis, yang sering menjadi rujukan pelajar universiti dan pihak yang mahu membuat kajian mengenai pembuatan batik asli Terengganu.

Katanya perbezaan ketara yang dapat dilihat pada pembuatan batik dengan kaedah tradisional ialah dari segi warna yang tahan lama dan tidak mudah luntur, kepelbagaian corak melalui blok batik yang ditekap serta campuran warna unik yang dihasilkan mengikut kreativiti pengusaha.

“Namun, agak mengecewakan kerana masyarakat tidak dapat mengenali perbezaan ini kerana tidak mendapat penerangan yang tepat daripada penjual. Ini agak merugikan kerana dikhuatiri mereka akan rasa tertipu apabila batik yang dibeli bukanlah batik asli Terengganu seperti yang diuar-uarkan,” katanya ketika ditemui pemberita di bengkelnya baru-baru ini.

Bapa kepada lima anak itu bagaimanapun tetap menghormati cara pembuatan batik oleh pengusaha lain, namun berharap penerangan tepat akan diberi kepada masyarakat agar mereka tidak keliru dengan harga, kualiti serta keaslian batik tersebut.

Beliau juga berharap kerajaan negeri dapat melakukan sesuatu agar pembuatan batik Terengganu dapat dijadikan daya tarikan pelancongan dengan konsep ‘factory outlet’ agar pelancong dapat mengetahui keistimewaan warisan seni itu dengan lebih mudah sekali gus membantu meningkatkan pertumbuhan ekonomi negeri.

Bermula Januari lepas, Kamis tidak lagi membuat batik basahan sebaliknya memberi fokus kepada pengeluaran kain batik pasang menggunakan fabrik sutera kapas yang diimport dari Indonesia memandangkan masih belum ada pengusaha lain yang menghasilkan batik menggunakan fabrik itu ketika ini.

“Istimewanya fabrik ini berbanding kain kapas biasa atau sutera ialah ia lebih selesa dipakai, sejuk, mudah digosok, lebih tahan lasak dan harganya hanya RM200 untuk sepasang (empat meter) berbanding sutera yang dijual lebih RM300 sepasang.

“Setakat ini, syarikat menghasilkan 1,200 pasang batik sutera kapas setiap bulan dan kami sasarkan untuk meningkatkan pengeluaran kepada 4,000 pasang batik sebulan dalam tempoh dua tahun lagi,” katanya, yang telah menjalankan perusahaan itu sejak 25 tahun lalu.

Ketika ini, Kamis adalah pembekal terbesar batik asli Terengganu yang menggunakan kaedah tradisional kepada 30 buah kedai di Pasar Besar Kedai Payang serta beberapa premis jualan di sekitar bandar Kuala Terengganu.

Sementara itu, Pengarah Kraftangan Malaysia Cawangan Terengganu, Juhari Azmi berkata pengeluaran produk batik asli perlu dikekalkan bagi menjaga seni kraf warisan negara.

“Kraf tangan Malaysia sentiasa memberi sokongan kepada penggiat, usahawan dan artisan seni batik dengan mengadakan makmal rekaan, orientasi pengeluaran dan pemasaran secara fizikal dan yang terkini melalui platform digital iaitu pemasaran dalam talian.

“Pemasaran secara dalam talian diperkukuhkan oleh Kraftangan Malaysia dengan mewujudkan e-kraf bazar (EKB) dengan keahlian terkini seramai lebih 13,000 orang. Platform digital diperluaskan lagi dengan mewujudkan aplikasi mycraftshoppe, khas untuk memasarkan produk kraf yang dihasilkan oleh usahawan kraf di seluruh Malaysia ke peringkat global.

“Kraftangan juga sedia membantu komuniti setempat untuk berkecimpung di dalam industri kraf terutama di Terengganu yang begitu unik dengan kepelbagaian seni kraf seperti batik, tenunan songket, ukiran kayu, produk tembaga dan anyaman mengkuang bagi membantu masyarakat untuk menjana pendapatan bagi memperkasa sosioekonomi rakyat,” katanya.

– Bernama

See author's posts


Ubat pertama dibangunkan AI generatif mula diberikan kepada pesakit

WASHINGTON: Dos pertama ubat yang dibangunkan oleh kecerdasan buatan (AI) telah diserahkan kepada pesakit pertamanya.

Insilico Medicine, sebuah syarikat bioteknologi yang berpangkalan di Hong Kong mengumumkan bahawa pesakit manusia mula menerima ubat INS018_055, perencat molekul kecil antifibrosis.

Menurut syarikat itu, ubat tersebut ditemukan dan direka bentuk dengan AI generatif, lapor United Press International (UPI).

Ubat itu melalui dua fasa ujian sebelum diberikan kepada pesakit.

“Dengan potensi yang ditunjukkan terhadap kedua-dua fibrosis dan keradangan, INS018_055 boleh menawarkan pilihan lain untuk pesakit di seluruh dunia,” kata ketua pegawai eksekutif bersama dan ketua pegawai saintifik Insilico Medicine, Feng Ren dalam satu kenyataan.

Ubat antifibrosis digunakan untuk menghalang pembentukan jumlah tisu berserabut yang tidak normal yang mungkin tumbuh di dalam organ.

INS018_055 sedang diuji untuk merawat fibrosis pulmonari idiopatik, penyakit paru-paru kronik. Kira-kira 5 juta orang terjejas oleh penyakit itu.

Ubat itu direka oleh Pharma.AI dan dibangunkan sejak 2020.

Ubat berkenaan juga sedang dikaji di bawah percubaan rawak, gelap ganda (double-blind), plasebo terkawal dan diberikan secara oral kepada pesakit untuk tempoh 12 minggu.

Syarikat itu berhasrat untuk mendaftar 60 subjek dengan fibrosis pulmonari idiopatik bagi menguji ubatan di 40 lokasi di Amerika Syarikat dan China. – Bernama-UPI

See author's posts


Peminat PSG perlu bersikap rendah diri

PEMINAT Paris Saint-Germain di Marseille harus tetap bersikap rendah diri pada ketika mungkin menjadi malam terhebat kelab mereka, yang menurut polis tempatan pada hari Khamis bahawa mereka akan melarang pemakaian kemeja kelab tersebut di beberapa kawasan semasa final Liga Juara-Juara.

PSG berdepan Bayern Munich di Lisbon pada petang Ahad, berusaha untuk menjadi satu-satunya pemenang  dari Perancis, kedua selepas Marseille,yang menang dengan kontroversi pada 1993.

polis tempatan di Bouches-du-Rhone mengesahkan pada Khamis pihaknya akan menguatkuasakan larang tersebut bermula dari jam 3.00 petang pada Ahad hingga 03.00 pagi Isnin, waktu tempatan.

“kehadiran penyokong PSG atau orang-orang yang menghadirkan diri dan berperilaku seperti itu” di sekitar  perlabuhan lama dan  bersejarah, di mana banyak bar menyiarkan perlawanan tersebut secara lansung.

Ketegangan antara peminat kedua-dua kelab begitu kuat sehingga kementerian dalam negeri Perancis mengeluarkan larangan perjalanan untuk peminat ketika kelab bertemu dan polis secara sistematik menangkap peminat yang memakai baju PSG di stadium Velodrome Marseille.

Polis mengatakan “ada permusuhan yang kuat daripada sebahagian penduduk Marseilles, penyokong atau tidak, terhadap pasukan PSG, yang bertentangan dengan semangat sukan apa pun”.

Perintah itu dilaksanakan susulan insiden semasa siaran separuh akhir petang Selasa yang mana PSG menewaskan RB Leipzig.

Polis berkata perhimpunan lebih dari 250 orang berlaku di Marseille dan terdapat dua serangan terhadap orang yang memakai kemeja PSG, dan “cubaan untuk memprovokasi mereka untuk mengganggu penyiaran pertandingan”. AFP

See author's posts


Pembukaan 138 sekolah ditangguh ke 3 Ogos

KUCHING: Jawatankuasa Pengurusan Bencana Negeri Sarawak (JPBNS) memutuskan pembukaan semula sesi persekolahan bagi sekolah menengah dan rendah di Daerah Kuching, Padawan dan Samarahan yang dijadualkan bermula pada hari ini (15 Julai) ditangguhkan ke 3 Ogos 2020.

Timbalan Ketua Menteri, Datuk Amar Douglas Uggah Embas berkata penangguhan itu melibatkan sejumlah 138 buah sekolah di tiga daerah tersebut iaitu 87 sekolah di Daerah Kuching, 48 di Daerah Padawan dan tiga di Daerah Samarahan.

“Penangguhan ini melibatkan Kelas Peralihan, Tingkatan 1, 2, 3 dan 4, Tingkatan 6 Rendah, manakala sekolah rendah melibatkan Tahun 5 dan 6 yang dijadualkan bermula pada 15 Julai 2020.

“Ia juga termasuk bagi sekolah rendah Tahun 1, 2, 3 dan 4 yang sepatutnya bermula pada 22 Julai dan juga sekolah-sekolah swasta di daerah terlibat.

“Manakala bagi kelas Prasekolah, Tadika, Tabika, Tingkatan 5 dan Tingkatan 6 Atas, sesi persekolahan adalah diteruskan seperti biasa,” katanya sambil menambah penangguhan sekolah di daerah Padawan dan Samarahan hanya melibatkan yang terletak di kawasan bandar.

Uggah yang juga Pengerusi JPBNS berkata demikian pada sidang media perkembangan Covid-19 di sini, semalam.

Ujarnya, keputusan tersebut dibuat berikutan kes penularan Covid-19 di Daerah Kuching yang semakin meningkat dan selepas perbincangan serta nasihat Jabatan Kesihatan Negeri Sarawak, Majlis Keselamatan Negara Negeri Sarawak dan persetujuan bersama antara semua pihak termasuk wakil Kementerian Pendidikan Malaysia (KPM) dari Jabatan Pendidikan Negeri Sarawak.

“Sementara itu, bagi sekolah di kawasan hijau di luar Daerah Kuching, Padawan dan Samarahan, jadual pembukaan sekolah akan tetap bermula seperti dijadualkan iaitu pada 15 Julai 2020,” jelasnya.

Sementara dalam temu bual dengan Radio Television Malaysia (RTM) pagi semalam, Uggah berkata pembukaan semula sekolah di kawasan hijau di Sarawak tidak menjadi masalah, namun yang paling penting mereka mesti mematuhi garis panduan dan prosedur operasi standard (SOP) yang ketat seperti ditetapkan oleh KPM.

Bercakap mengenai perkembangan berkaitan, Uggah mengumumkan bagi majlis sosial yang melibatkan perhimpunan orang ramai, Daerah Kuching kekal menetapkan hanya 250 orang sahaja dibenarkan.

“Manakala daerah-daerah lain yang berstatus hijau boleh meningkatkan bilangan kapasiti mengikut SOP yang dikeluarkan,” tegasnya.

Oleh Zarian Abdullah

See author's posts


Doktor cabut gigi atas papan roda dijel

Washington: Tindakan seorang doktor di Alaska mencabut gigi pesakit ketika berada di atas hoverboard (papan roda) mengundang padah apabila dia dipenjara 12 bulan.

Ia selepas mahkamah mendapati Seth Lookhart, 35, melakukan kesalahan menipu serta mendatangkan bahaya kepada orang lain, selain melakukan prosedur pergigian tanpa lesen.

Dia menghantar rakaman telefon kepada rakannya ketika mencabut gigi seorang pesakit sambil berdiri di atas hoverboard pada 2016.

Rakaman itu menunjukkan dia membuka sarung tangan sambil mengangkat tangannya dengan penuh bergaya, ketika pesakit berkenaan sudah dibius dengan ubat pelali.

Jabatan Undang-Undang Negeri Alaska berkata, Hakim Mahkamah Tinggi Anchorage, Michael Wolverton pada penghakimannya berkata, tindakan lelaki itu mencabut gigit pesakit sambil berada di atas hoverboard bukan aspek paling serius dalam kes itu.

Sebaliknya, beliau berkata, Lookhart hampir membunuh banyak individu dengan membius walaupun tanpa latihan dan mendapat kebenaran pesakit.

“Dia melakukannya pada pesakit di luar ruang lingkup latihan dan kepakaran, sambil mencuri wang dan menipu majikan,” katanya.

CNN dalam laporannya pada Jumaat memetik Lookhart sebagai berkata dia tidak dapat mengingat dengan tepat mengenai kejadian itu. “Saya seharusnya mengekalkan disiplin dan fokus yang lebih baik,” katanya.

See author's posts


GEDONG DAERAH BAHARU

GEDONG: Lima daerah baharu diwujudkan oleh Kerajaan Sarawak dalam usahanya untuk meningkatkan kualiti perkhidmatan kepada rakyat di negeri ini.

Ketua Menteri Datuk Patinggi Tan Sri Abang Johari Tun Openg berkata, lima daerah tersebut adalah Siburan di bahagian Serian, Gedong dan Sebuyau di Samarahan serta Lingga dan Pantu di Sri Aman.

Katanya, penubuhan lima daerah baharu itu direalisasikan melalui hasil kajian yang terperinci dibuat oleh Kerajaan Sarawak.

“Bagi memantapkan lagi perkhidmatan kepada rakyat, kerajaan negeri melaksanakan kajian mengenai kebolehpelaksanaan untuk memberikan perkhidmatan yang lebih baik kepada rakyat.

“Maka lima pusat yang baharu diwujudkan iaitu lima daerah dan satu daerah kecil meliputi bahagian Samarahan, Serian dan Sri Aman.

“Daerah-daerah baharu ini ialah Daerah Siburan di bahagian Serian, Daerah Gedong di bahagian Samarahan, Daerah Sebuyau juga di Bahagian Samarahan Daerah Lingga dan Pantu di bahagian Sri Aman. Inilah daerah yang baharu dan satu daerah kecil iaitu di Balai Ringin di bahagian Sri Aman,” katanya.

Beliau berkata demikian ketika berucap menyempurnakan Majlis Pelancaran Gedong sebagai Daerah Baharu di Dewan Masyarakat Gedong, semalam.

Mengulas lanjut mengenai Gedong yang dinaik taraf sebagai daerah, Abang Johari berkata, daerah baharu itu akan mempunyai infrastruktur serta pentadbiran yang lebih tersusun dan terperinci.

Katanya, ini akan membolehkan Kerajaan Sarawak mengatur pembangunan masa depan kerana ia akan berdekatan dengan Samarahan di mana terdapatnya institut pengajian tinggi.

“Gedong juga akan mempunyai satu pendekatan pembangunan melalui Agensi Pembangunan Wilayah Bersepadu Samarahan (IRSDA) yang akan menjadi satu agensi dalam merancang dan seterusnya membangunkan daerah di Samarahan termasuk di Gedong.

“Dengan adanya jalan perhubungan ia akan merapakan Gedong dan Samarahan seterusnya ke Kuching, maka Gedong bakal menjadi kawasan pinggiran bandar yang secara tidak langsung akan meningkatkan taraf hidup penduduknya sekali gus menjadi bandar satelit yang memiliki rangkaian sistem jalan raya yang menghubungkan Samarahan dan Kuching,” katanya.

Turut hadir, Menteri Pelancongan, Seni dan Budaya, Dato Sri Nancy Shukri, Menteri Muda Menteri Muda Perdagangan Antarabangsa dan Industri Terminal dan Pembangunan Usahawan, Mohd Naroden Majais, Setiausaha Kerajaan Negeri, Datuk Jaul Samion, calon DUN Simunjan, Awla Dris dan calon DUN Sadong Jaya, Aidel Lariwoo.

Oleh JEAKQLEYN YACHO

See author's posts


Pakai pelitup muka, tiada SOP baharu – Dr Zaliha

KUCHING: Kementerian Kesihatan (KKM) masih menggalakkan orang ramai memakai pelitup muka di tempat awam atau jika bergejala Covid-19, kata Menteri Kesihatan Dr Zaliha Mustafa.

Beliau berkata setakat ini, tiada garis panduan baharu dikeluarkan walaupun terdapat kemunculan subvarian Omicron baharu.

“Kita (KKM) menggalakkan, bukan mewajibkan sebab berdasarkan statistik sekarang kes sebenarnya  menurun (merujuk kes dalam Malaysia).

“Kita tidak perlu panik dengan kes yang ada walaupun berkait dengan subvarian Omicron, kes berada pada tahap 1 dan 2. Justeru, kita masih melaksanakan prosedur operasi standard (SOP) yang sama, menggalakkan orang ramai dan anak-anak di sekolah pakai pelitup muka,” katanya.

Beliau berkata demikian pada sidang media selepas menghadiri sesi Townhall Kertas Putih Zon Negeri Sarawak di Hospital Umum Sarawak yang turut dihadiri Timbalan Premier Sarawak Datuk Seri Sim Kui Hian dan Timbalan Menteri Kesihatan Lukanisman Awang Sauni di sini, hari ini.

Dr Zaliha berkata, KKM akan terus memantau perkembangan kes baharu COVID-19 di Malaysia dari semasa ke semasa sebelum membuat sebarang keputusan.

Pertubuhan Kesihatan Sedunia (WHO) telah menaikkan XBB.1.16 sebagai varian baharu yang perlu diberikan perhatian.

Strain baharu itu mula dikesan pada Januari dan sejak itu telah ditemukan di lebih 30 negara. – Bernama

See author's posts


Pakaian beragam merdeka semarakkan semangat patriotisme

Sudah menjadi rutin setiap tahun bagi Tuan Syazwiain Tuan Zarahim Nazri, 30, menempah pakaian khas dan istimewa untuk empat anaknya dengan tema kemerdekaan setiap kali menjelang 31 Ogos.

Beliau yang bekerja sebagai jurusolek berkata suaminya, Safuan Kalid, 32, turut memberi sokongan dan memahami minatnya untuk menggayakan keempat-empat anak mereka dengan pakaian istimewa sepanjang sambutan Bulan Kebangsaan agar ia menjadi kenangan terindah buat mereka sekeluarga selain menyemarakkan semangat patriotisme.

Pasangan itu mempunyai anak kembar lelaki berusia 10 tahun iaitu Tuan Aqeel Aysar dan Tuan Aqeef Aysar, dua anak perempuan iaitu Damia Aysarah Khalieesya, 7, dan Mia Aysarah Ayuni, 5.

Bagi sambutan Hari Kebangsaan kali ini, Tuan Syazwiain menganggap persiapan pakaian anak-anaknya lebih bermakna kerana beliau sendiri yang menjahit pakaian berkenaan.

“Sepanjang PKP Mac lepas, memang banyak masa terluang, lagipun saya tidak boleh keluar bekerja untuk menyolek pelanggan….jadi saya manfaatkan sepenuhnya masa untuk belajar menjahit melalui pelbagai aplikasi media sosial terutama YouTube,” katanya ketika ditemui pemberita di Taman Rekreasi Kuala Ibai, di sini bagi merakam gambar pakaian beragam anaknya itu.

Tuan Syazwiain berkata beliau mengambil masa tiga minggu untuk menyiapkan gaun Damia Aysarah Khalieesya dan tujuh hari untuk menyiapkan gaun beropol untuk Mia Aysarah Ayuni dengan kos keseluruhan RM600.

“Alhamdulillah, anak-anak sangat suka dengan pakaian yang dihasilkan dan banyak juga pujian diterima  daripada rakan serta saudara-mara setelah melihat hasil jahitan saya ini,” katanya menambah semua anaknya pernah memenangi beberapa pertandingan pakaian beragam bertemakan Hari Kebangsaan, sebelum ini.

Tuan Syazwiain turut mengakui sangat teruja melihat kesemua anaknya tampil ceria dan berkeyakinan apabila menggayakan pakaian bertemakan warna Jalur Gemilang, tidak kira sama ada mengikuti acara anjuran sekolah, agensi kerajaan atau pihak swasta, sepanjang Bulan Kebangsaan.

“Ini antara cara terbaik untuk kami suami-isteri mendidik anak agar mereka lebih menghayati makna kebebasan dan menghargai semangat perjuangan oleh generasi terdahulu.

“Usaha kecil ini diharap dapat memberi inspirasi kepada lebih ramai rakyat Malaysia untuk bersama-sama menyambut Bulan Kebangsaan mengikut kreativiti masing-masing,” katanya.– BERNAMA

See author's posts


Ceramah maya pemuliharaan orang utan 17-19 Ogos ini

KUCHING: World Wide Fund for Nature Malaysia (WWF-Malaysia) akan mengadakan siri ceramah maya mengenai pemuliharaan orang utan di Sarawak dan Sabah sempena Hari Orang Utan Antarabangsa.

Dalam satu kenyataan WWF semalam, kenyataan mengatakan ceramah ini bertujuan meningkatkan kesedaran dan rasa penghargaan masyarakat terhadap pemuliharaan orang utan dan mendapatkan lebih banyak sokongan untuk melindungi spesies ini dan habitatnya.

“Hari Orang Utan Antarabangsa disambut pada 19 Ogos setiap tahun.

“Ceramah selama satu jam setiap hari akan berlangsung dari 3.00 hingga 4.00 petang bermula 17 hingga 19 Ogos, yang menampilkan pakar dari kedua-dua negeri yang mengabdikan hidup mereka untuk memelihara kera besar ini,” katanya.

Kenyataan menjelaskan program itu adalah sejajar dengan Perjanjian Baru WWF untuk Alam dan Masyarakat iaitu seruan kepada dunia untuk bersama-sama membalikkan kehilangan alam dan melindungi masa depan umat manusia.

“Pada 17 Ogos (Isnin), ceramah akan tertumpu pada kerja pemulihan orangutan di Bukit Piton di Lahad Datu, Sabah. Bukit Piton mempunyai masa lalu yang mencabar.

“Kini, berkat usaha pemulihan khusus oleh WWF-Malaysia, Yayasan Sabah dan Jabatan Perhutanan Sabah serta syarikat swasta, orang utan kini berkembang di sini.

“Sertailah kami dalam penstriman langsung Facebook kami di www.facebook.com/wwfmy sambil kami berkongsi bagaimana kera hebat Borneo kembali ke Bukit Piton.

“Sesi ini, Bukit Piton – A Habitat Of Hope, akan memaparkan ceramah oleh pengurus WWF-Malaysia untuk pemuliharaan orang-utan, Donna Simon dan pengurus hubungan pemulihan habitat, Fredinand Lobinsiu.

“Sertailah kami pada 18 Ogos (Selasa) untuk mengetahui lebih lanjut bagaimana masyarakat memainkan peranan penting dalam pemuliharaan orang utan,” katanyan.

Kenyataan menambah sesi ini, Komuniti yang Hidup Bersama Orang Utan Dalam Keharmonian, menceritakan bagaimana pihak berkuasa dan NGO di Sarawak bekerjasama dengan orang-orang yang tinggal di dalam dan berhampiran habitat orangutan di Ulu Sungai Menyang dan Taman Nasional Gunung Lesong di Bahagian Sri Aman.

“Penceramah untuk sesi ini ialah pegawai komunikasi kanan Wildlife Conservation Society (WCS) Malaysia, Marianne Chiam dan pegawai kawasan pemuliharaan WWF-Malaysia, Ailyn Nau Sidu.

“Kerja menyelamat orang utan tidak semudah yang disangka, kerana seseorang harus menangani mamalia besar yang kuat.

“Sertailah kami pada 19 Ogos (Rabu) untuk mengetahui lebih lanjut mengenai kenaikan dan penyelamatan orang utan yang diselamatkan. Pegawai hidupan liar Sarawak Forestry Corporation, Sundai Silang dan pengurus projek Project Borneo, Dominik Kelundek akan bercakap dalam sesi ini yang bertajuk, Saving The Great Apes di Sarawak.

“Negeri-negeri Malaysia iaitu Sarawak dan Sabah, di pulau Borneo, adalah rumah bagi dua sub-spesies orangutan yang terancam – Pongo pygmaeus pygmaeus di Sarawak dan Pongo pygmaeus morio di Sabah.

“Primata ini menghadapi sejumlah ancaman, mulai dari penukaran hutan, pembalakan yang tidak berkelanjutan, kebakaran hutan dan pembangunan infrastruktur.

“Dianggarkan terdapat kira-kira 1,800 orang utan yang masih ada di Sarawak dan 11,000 di Sabah,” ujarnya.

See author's posts


IPEF platform perkukuhkan kerjasama

PERBINCANGAN… Perdana Menteri Datuk Seri Ismail Sabri Yaakob mengadakan perbincangan dengan Pengerusi Nikkei Naotoshi Okada sebelum Persidangan Antarabangsa ke-27 mengenai Masa Depan Asia di Tokyo, semalam. • Foto BERNAMA

TOKYO: Malaysia yakin Rangka Kerja Ekonomi Indo-Pasifik (IPEF) iaitu inisiatif perdagangan baharu yang turut dianggotainya akan menjadi satu platform memperkukuhkan kerjasama ekonomi dengan negara di Indo-Pasifik dan rantau ASEAN, kata Datuk Seri Ismail Sabri Yaakob.

Perdana Menteri Malaysia itu pada Persidangan Antarabangsa ke-27 Mengenai Masa Depan Asia pada Khamis berkata, IPEF menyediakan struktur kerjasama holistik bagi menyelesaikan isu perdagangan dengan negara rakan.

Ini memandangkan fokus dalam negara (Malaysia) tertumpu kepada usaha untuk memacu perkembangan industri strategik dan berimpak tinggi, ketahanan rantaian bekalan, standard ekonomi digital serta teknologi, katanya pada sesi soal jawab di persidangan itu.

“Malaysia bersedia untuk membincangkan isu-isu berkaitan melalui IPEF bagi memastikan rakan-rakan IPEF dapat mengoptimumkan manfaat ekonomi dan strategik seperti yang digariskan dalam kerangka tersebut,” kata Ismail Sabri sambil menambah sektor perubatan, elektrik dan elektronik serta ekonomi digital dijangka mendapat manfaat melalui inisiatif IPEF itu.

Presiden Amerika Syarikat Joe Biden melancarkan IPEF di Tokyo pada 23 Mei ketika melawat Jepun bagi pembabitan ekonomi AS yang lebih meluas dengan rantau Indo-Pasifik serta untuk mengukuhkan hubungan dengan Jepun.

Selain Amerika Syarikat dan Malaysia, IPEF turut menyaksikan penglibatan beberapa negara lain termasuk Jepun, Singapura, India dan Indonesia.

Menurut Ismail Sabri, Malaysia sejak sekian lama telah menyokong idea keterangkuman melalui integrasi ekonomi serantau dengan menandatangani perjanjian dua hala serta sehala dengan pelbagai pihak.

“Sebagai sebuah negara yang mempunyai kelebihan dari segi sumber dan juga bakat, Malaysia sentiasa mengambil peluang ini untuk memperluaskan liberalisasi perdagangan dan pelaburan sebagai agenda utama Malaysia,” katanya.

Beliau berkata, setiap platform seperti Perjanjian Perkongsian Ekonomi Komprehensif Serantau (RCEP) dan IPEF mempunyai kelebihan tersendiri yang memberikan manfaat kepada Malaysia dengan saling melengkapi dan akhirnya menyumbang kepada integrasi ekonomi serantau.

“Manfaat daripada setiap perjanjian adalah berbeza bagi sektor-sektor yang berlainan.

“Namun diakui bahawa berkemungkinan faedah lebih akan dinikmati oleh sesetengah pihak berbanding pihak yang lain bergantung kepada landskap ekonomi serta pihak-pihak terlibat dalam perjanjian tersebut,” jelasnya.

Sementara itu, Ismail Sabri berkata, Malaysia dijangka meratifikasi Perjanjian Komprehensif dan Progresif Bagi Perkongsian Trans-Pasifik (CPTPP) menjelang hujung tahun ini.

Beliau menambah dengan pelaksanaan CPTPP kelak serta RCEP yang telah dikuatkuasakan oleh Malaysia mulai 18 Mac 2022, ia akan membuka ruang yang akhirnya mampu merealisasikan inisiatif Lingkungan Perjanjian Bebas bagi Asia Pasifik (FTAAP).

Melalui CPTPP, Malaysia menjangkakan eksport barangan ke pasaran CPTPP bagi sektor seperti elektrik dan elektronik, peralatan optikal dan saintifik, alatan perubatan dan kimia akan meningkat.

“Ia mampu mengukuhkan keyakinan para pelabur serta menggalakkan lebih banyak pelaburan asing bukan sahaja dalam kalangan anggota tetapi juga negara bukan CPTPP kerana mereka mahu memanfaatkan konsesi tarif yang ditawarkan melalui perjanjian berkenaan,” katanya.

Selain itu, Ismail Sabri berkata, penghapusan dan pengurangan tarif bagi eksport dan import barangan antara negara-negara RCEP akan memudahkan lagi aliran perdagangan bagi produk serta perkhidmatan dalam kalangan negara ahli.

Ia juga akan meningkatkan lagi aktiviti perdagangan dan pelaburan inter dan intra-serantau, seterusnya mengukuhkan rantaian-rantaian nilai serantau, katanya.

Antara sector dijangka memperoleh manfaat daripada perjanjian RCEP adalah perkhidmatan telekomunikasi, kewangan, komoditi antaranya produk berasaskan kelapa sawit, getah, kayu dan produk kayu seperti perabot. – Bernama

See author's posts


Untung pracukai melonjak

KUALA LUMPUR: Keuntungan sebelum cukai bagi segmen perkhidmatan gudang dan logistik utama Tiong Nam Logistics Holdings Bhd melonjak 400.2 peratus kepada RM10.8 juta pada suku keempat berakhir 31 Mac 2020 daripada RM2.2 juta bagi suku yang sama setahun lepas.

Syarikat logistik bersepadu itu berkata, prestasi tersebut dipacu oleh peningkatan penggunaan perkhidmatan gudang serta penghantaran lebih tinggi bagi produk penting iaitu makanan dan minuman, barangan pengguna serta bekalan peralatan perubatan.

“Ini telah membantu mengurangkan kesan penurunan keseluruhan bagi aktiviti perniagaan serantau dan domestik berpunca daripada pandemik Covid-19 dan pelaksanaan Perintah Kawalan Pergerakan,” kata Pengarah Urusan, Ong Yoong Nyock dalam kenyataan semalam.

Beliau berkata rangkaian gudang yang pelbagai dan model perniagaan bersepadu syarikat di seluruh Malaysia meletakkan Tiong Nam pada kedudukan memberangsangkan dalam menangani cabaran yang tidak pernah wujud sebelum ini susulan langkah membendung Covid-19.

“Walaupun prestasi segmen perkhidmatan logistik dan gudang meningkat, kami menyedari sekarang bukan waktu untuk berasa selesa, dan berpendapat sektor logistik akan kekal tidak menentu di peringkat rantau dan domestik.

“Penghantaran untuk pelanggan melonjak susulan pelaksanaan Perintah Kawalan Pergerakan Bersyarat pada 4 Mei, dan operasi kami mampu mengendalikan aktiviti yang semakin meningkat, yang akan membantu mengekalkan prestasi kami dalam melangkah maju,” katanya. – Bernama

See author's posts


LIMA TERKORBAN kebocoran gas monoksida

ROME: Kebocoran karbon monoksida menyebabkan kematian lima penghuni rumah penjagaan warga tua di ibu negara Itali semalam.

Menurut pihak polis, lima lagi penghuni rumah terbabit berada dalam keadaan kritikal dan dirawat di hospital berdekatan manakala dua penjaga dipindahkan ke hospital di Rome.

Penjaga syif pagi di rumah jagaan warga tua itu, yang terletak kira-kira 30 kilometer (km) di selatan Rome, mengeluarkan amaran selepas menemui 12 orang dalam keadaan tidak sedarkan diri.

Menurut kenyataan media dikeluarkan Unit Krisis Anti-Covid di wilayah Lazio, kesemua mangsa menunjukkan simptom mengalami keracunan karbon monoksida.

Kenyataan sama turut mengesahkan sembilan penghuni rumah terbabit selain tiga penjaga didapati positif Covid-19 minggu ini.

Kesemua mereka dijadualkan untuk dipindahkan ke lokasi lain bagi menerima rawatan susulan pagi semalam. – AFP

See author's posts


IATA gesa semua kerajaan batalkan larangan perjalanan udara

KUALA LUMPUR: Persatuan Pengangkutan Udara Antarabangsa (IATA) menggesa semua kerajaan untuk mematuhi saranan Pertubuhan Kesihatan Sedunia (WHO) dan segera membatalkan larangan perjalanan udara yang dilaksanakan bagi membendung varian Omicron Covid-19.

Dalam kenyataannya semalam, IATA berkata, pertubuhan-pertubuhan kesihatan termasuk WHO telah mengeluarkan nasihat agar larangan tersebut tidak dilaksanakan dalam usaha mengekang penularan virus tersebut.

Menurutnya, nasihat WHO bagi pergerakan antarabangsa berkaitan varian Omicron itu jelas menyatakan bahawa pelaksanaan langkah seperti saringan atau kuarantin itu perlu diperincikan berikutan terdapat proses penilaian risiko menyeluruh oleh epidemiologi tempatan di negara-negara pelepasan dan destinasi serta sistem kesihatan dan kapasiti kesihatan awam di negara-negara berlepas, transit dan ketibaan.

“Semua langkah terbabit perlu disesuaikan dengan risiko, had masa dan dilaksanakan dengan mengambil kira aspek maruah, hak asasi manusia dan kebebasan pengembara sebagaimana digariskan dalam Peraturan Kesihatan,” katanya.

Sementara itu, Ketua Pengarah IATA, Willie Walsh berkata, selepas hampir dua tahun menangani Covid-19, dunia kini telah mengenali virus itu serta ketidakupayaan sekatan perjalanan dalam membendung penularannya.

“Bagaimanapun, penemuan varian Omicron itu menyebabkan kerajaan-kerajaan di peringkat global seakan lupa dan bertindak melaksanakan tindakan terburu-buru yang sebaliknya bercanggah dengan nasihat WHO,” katanya.

Sambil menggesa semua kerajaan untuk meneliti semula sekatan berkaitan Omicron itu, Walsh berkata matlamat utama adalah untuk beralih daripada kekeliruan dan masalah akibat tiada penyelarasan, tiada bukti jelas dan penilaian risiko tidak wajar yang dihadapi oleh pengembara.

“Sejajar dengan nasihat WHO, semua langkah itu perlu bercirikan masa dan sentiasa dikaji semula. Malah, sebarang keputusan tergesa-gesa yang menimbulkan ketakutan dan ketidakpastian dalam kalangan pengembara merupakan sesuatu yang tidak dapat diterima.

“Ini berikutan ramai yang akan melakukan perjalanan pada akhir tahun untuk mengunjungi keluarga masing-masing atau bercuti,” katanya.- Bernama

See author's posts


Kapal angkut bekalan makanan ke Lawas

LAWAS: Petugas barisan hadapan Pusat Khidmat Parti Pesaka Bumiputera Bersatu (PBB) Cawangan Bukit Sari, Lawas wajar mendapat perhatian dan penghargaan atas pengorbanan mereka.

Barisan berkenaan, setakat ini telah membantu dalam menjayakan agihan sumbangan pek makanan wakil-wakil rakyat dan sumbangan program Sarawakku Sayang.

Bermula dengan mengagih dan menghantar barangan bantuan makanan sejak arahan PKP dimulakan hinggalah kepada fasa kedua bantuan sejajar dengan arahan peringkat kedua PKP.

Pada Sabtu dan Ahad lalu, pasukan yang diketuai Setiausaha Parti PBB Cawangan Bukit Sari, Awang@Ibrahim Ahmat telah mengedarkan bantuan sumbangan daripada Jabatan Pertanian Lawas.

Sumbangan berupa produk pertanian diagihkan kepada penduduk di Awat-awat dan Sundar yang berjumlah 242 pek sayuran dan buah-buahan.Selebihnya 248 barangan serupa diagih kepada penduduk Ba’kelalan.

Pada hari Ahad, pasukan itu disertai Pegawai Daerah Lawas merangkap Pengerusi Jawatankuasa Pengurusan Bencana Daerah, Ladin Atok mengagihkan 1,500 pek bantuan makanan daripada kerajaan kepada penduduk di Zon Kuala Lawas dan Merapok.

Ini diikuti agihan kepada penduduk zon Punang yang membabitkan 500 pek bantuan makanan untuk Kampung Punang Asal, Punang Ulu dan Punang Jaya.

Awang@Ibrahim menjelaskan kerja penghantaran direhatkan hari Isnin kerana kehabisan bekalan beras, gula, minyak masak dan beberapa barangan dapur lainnya.Ini disebabkan bekalan untuk keperluan adalah dari Sabah dan Bahagian Miri.

Bekalan dari negeri Sabah turut berdepan kekurangan stok kerana kerajaan Sabah turut ada program bantuan makanan untuk rakyatnya.

Manakala bekalan dari Miri tidak dapat melalui negara Brunei dan terpaksa menggunakan pengangkutan laut iaitu kapal kargo.

Sementara itu Ladin memberitahu, pihaknya sentiasa memberi penuh kerjasama untuk memastikan akses bekalan barangan keperluan dapat dibawa masuk ke daerah Lawas tanpa sebarang halangan.

Kedua-dua daerah Limbang dan Lawas diapit oleh negara Brunei dan negeri Sabah yang menyaksikan akses bekalan keperluan sukar diterima dengan cepat.

See author's posts


Kpg Buntal ulih tebilang enti dikemansangka

KUCHING: Kampung (Kpg) Buntal ke kaya enggau rampa menua asal bisi jalai ulih maju enti dikemansangka nyadi palan dagang temuai tebilang ke patut dilawa.

Penulung Menteri Utiliti (Bekal Ai) Datuk Dr Abdul Rahman Junaidi madahka, kebuah baka nya laban genturung pendiau orang berikan nya ulih narit mensia mayuh ngena chara bukai baka kedai nyual asil tasik ke baru ditangkap.

Abdul Rahman mega madahka, genturung pendiau ke bisi urung 3,000 iku orang nya mega bisi nyedia tauka nyual pemaki tasik tebilang ngagai mensia mayuh ke diau ngelingi bandar raya Kuching.

“Genturung pendiau nya bisi ngembuan mayuh pengelebih ke ulih dikemansangka nyadi palan dagang temaui tebilang ke patut dilawa ba Sarawak,” ku iya.

Iya mansutka jaku munyi nya lebuh dirandau pengarang berita pengudah besembiang Solat Jumaat ba Masjid Darul Mutaqqin Kampung Buntal kena Hari Lima ke udah.

Dr Abdul Rahman ti mega Penulung Menteri ba Opis Kepala Menteri (Hal Ehwal Islam enggau DBKU) madahka, Esplanade Buntal ke digaga ngena belanja RM3.7 juta ulih narit mensia mayuh ke deka merindang ati maya ujung minggu ngelawa endur nya.

“Esplanade nya seruran dilawa mensia mayuh maya ujung minggu lebih agi ngagai sida ke deka meda pemanah gaya tasik,” ku iya.

Kelimpah ari nya ku iya, Perintah Sarawak mega deka ngaga jalai raya 8.5 kilometer pemanjai ke nelan belanja RM85 juta dikena nyambung Kampung Bako enggau Kampung Buntal.

“Enti udah tembu ila udah tentu sida ke diau ba Kampung Buntal deka ngasaika lebih mayuh agi pemansang lebih agi ba sektor ekonomi enggau dagang temuai,” ku iya.

Sama bisi enggau Direktor JAIS Khalidi Ibrahim enggau Pemanchaa Kuching Utara Roshidi Junai.

Oleh Zarina Abdullah

See author's posts


Kerajaan GPS mampu laksana projek mega

SRI AMAN: Sarawak dilihat sedang berada di landasan yang betul dalam memacu pelbagai projek pembangunan di kawasan luar bandar dan pedalaman negeri ini.

Menteri Muda Kesejahteraan Komuniti, Datuk Francis Harden Hollis berkata, ia terbukti apabila Kerajaan Gabungan Parti Sarawak (GPS) mampu melaksana projek-projek mega dalam negeri ini untuk rakyat semenjak mula berdikari pada tahun 2018.

“Apabila GPS ditubuh pada 2018, kita telah menerima asakan demi asakan daripada kerajaan pusat yang baharu ketika itu sehinggalah membuatkan Sarawak berdepan detik sukar untuk melaksana dan mengurus projek pembangunan dalam negeri ini.

“Namun mujurlah pengalaman mentadbir dan kecekapan mengurus belanjawan negeri telah membolehkan kita mengambil alih dan menyambung pelaksanaan projek-projek mega yang dirancang bersama dengan kerajaan pusat terdahulu antaranya Projek Jambatan Batang Lupar,” kata beliau.

Selain membatal projek mega untuk Sarawak, kerajaan pusat yang baharu itu juga kata Harden turut bertindak mengkaji semula peruntukan yang dilulus untuk melaksana Projek Lebuh Raya Pan Borneo.

Kajian berkenaan kata Harden telah telah menyebabkan ‘Project Delivery Partner’ (PDP) dimansuh hingga menyebabkan ramai belia yang terlibat dalam projek lebuh raya tersebut dibuang kerja.

“Justeru saya menasihat rakyat Sarawak agar menilai semula situasi berkenaan dan berharap mereka tidak mengulangi kesilapan seperti itu pada Pilihan Raya Negeri Ke-12 (PRN-12) akan datang,” kata Harden.

Terdahulu beliau bersama rombongan telah pun mengadakan lawatan ke tapak-tapak cadangan projek di bawah Program Transformasi Luar Bandar (RTP) bagi Dewan Undangan Negeri (DUN) Simanggang.

Tapak cadangan projek yang pertama dilawati beliau adalah membaik pulih rumah Program Perumahan Rakyat Termiskin (PPRT) dan membina jalan akses ke tepian sungai dalam Kampung Sebangkoi, Undop.

Setelah melawati kawasan tersebut, Harden kemudiannya singgah di Dewan Komuniti, Sekolah Kebangsaan (SK) Ulu Paku untuk meninjau tapak cadangan membina anjung (awning) di kemudahan berkenaan.

ADUN Simanggang itu kemudiannya mengakhiri lawatan ke tapak cadangan projek membina penyambungan di bahagian depan dewan bagi memaksimumkan ruang teduh untuk pengguna daripada cuaca hujan atau panas ketika berlangsung sesuatu program di situ.

Wakil agensi pelaksana daripada Jabatan Kerja Raya (JKR) Bahagian Sri Aman juga turut hadir dan antaranya ialah Michelle Kristie Felix, Norasyimah Entasan dan Federick Jonathan Isau.

Oleh VALENTINE NGUMBANG

See author's posts


Aset baharu tingkat kualiti liputan berita

KUALA LUMPUR: Pertubuhan Berita Nasional Malaysia (Bernama) menambah aset baharu sebuah bot bagi meningkatkan kesiapsiagaan berdepan bencana banjir dalam melaksanakan tugas dengan lebih efisien pada masa depan, sekali gus menambah baik kualiti pelaporan berita dan misi bantuan.

Pengerusinya Datuk Ras Adiba Radzi berkata, penambahan aset terbaharu itu dilihat penting dalam melaksanakan tugasan pelaporan berita khususnya apabila negara dilanda bencana luar biasa dan luar jangka baru-baru ini.

“Bot yang kita ada ini adalah satu inisiatif yang cukup bagus untuk Bernama khususnya dalam keadaan cuaca yang tidak menentu. Dengan adanya aset ini, kita juga boleh turun padang untuk membantu mereka yang memerlukan,” katanya, ketika ditemui di sini semalam.

Terdahulu, Ras Adiba dan Ketua Pegawai Eksekutif Bernama Datuk Mokhtar Hussain merasmikan program Singgah Kebun di Kebun Bandar Bernama sekitar Sungai Bunus, di sini dengan simbolik penanaman anak pokok Roselle, sebelum program diteruskan dengan aktiviti bercucuk tanam melibatkan warga kerja Bernama di kebun bandar itu.

Mengulas mengenai program itu, Ras Adiba berkata, ia adalah satu usaha yang baik dan perlu dipergiatkan memandangkan aktiviti menghijaukan kawasan bandar dilihat mampu memberi kesan positif kepada alam sekitar dan kesihatan mental.

“Sebagai seorang yang berada dalam dunia kewartawanan, sudah tentu aktiviti begini penting untuk kita menenangkan diri daripada tekanan kerja,” katanya.

Sementara itu, Timbalan Pengarah II Institut Sultan Iskandar Universiti Teknologi Malaysia (UTM) Dr Wan Nurul Mardiah Wan Mohd Rani yang turut hadir pada program itu berkata inisiatif kebun bandar itu bertujuan memelihara kawasan hijau sepanjang Sungai Bunus di samping melibatkan kerjasama daripada pelbagai agensi.

Beliau berkata selain menjadi kawasan hijau dalam sesebuah bandar, kebun bandar itu juga akan dijadikan sebagai satu daripada platform penyelidikan pada masa depan.

— Bernama

See author's posts